Banjir: PPS dibuka di SK Palong 7, Kampung Pasir Besar
Oleh ZAKKINA WATI AHMAD TARMIZI

1 Mac 2023, 6:03 pm
JEMPOL – Dua lagi pusat pemindahan sementara (PPS) dibuka akibat kejadian banjir di negeri ini hari ini masing-masing di Sekolah Kebangsaan (SK) Palong 7 dan di Balai Raya Kampung Pasir Besar, Gemas, Tampin
Timbalan Pengarah Angkatan Pertahanan Awam Malaysia (APM) Negeri Sembilan, Mejar (PA) Shamil Ithman berkata, PPS di SK Palong 7 melibatkan mangsa terjejas banjir kilat di Kampung Jeram Panjang.
“PPS SK Palong 7 dibuka pada pukul 2.12 petang tadi. Pihak APM dimaklumkan seramai dua keluarga melibatkan lima mangsa terjejas telah dibawa ke PPS berkenaan.
“Terdapat dua warga emas daripada lima mangsa terjejas banjir itu diselamatkan. Setakat ini tiada sebarang kemalangan jiwa dilaporkan. PPS di Balai Raya Kampung Pasir Besar melibatkan seramai dua orang dari sebuah keluarga,” katanya ketika dihubungi hari ini.
Terdahulu, sebuah PPS dibuka di Sekolah Agama Rakyat (SAR) Felda Jelai 4, Gemas di Tampin kira-kira pukul 1.54 petang tadi. – KOSMO! ONLINE


Bapa reda hilang dua anak akibat lemas di Sedim
Oleh SITI NUR MAS ERAH AMRAN

1 Mac 2023, 6:23 pm
SEBERANG PERAI – Dua beradik yang ditemui lemas di Air Terjun Sedim, Sungai Kob di Kulim Ahad lalu disifatkan sebagai pasangan yang akrab sejak kecil selain berkongsi minat dalam aktiviti sukan lasak bersama.
Bapa mangsa, Yusof Mat, 67, berkata, dia tidak menyangka akan kehilangan kedua-dua anaknya iaitu Mohamad Syafiq, 33, dan Mohamad Syazwan, 25 secara serentak selain menyifatkan mereka sebagai anak yang baik.
Menurutnya, dia sempat berpesan kepada dua beradik itu supaya berhati-hati semasa berada di tempat orang sebelum keluar dari rumah kira-kira pukul 8 pagi.
“Mereka ada maklum akan ke Sedim bersama rakan-rakan. Tiada sebarang perubahan ditunjukkan kerana saya tahu mereka sudah biasa ke sana malah kedua-duanya juga mahir berenang.
“Kedua-dua mereka merupakan anak yang baik, berperwatakan kelakar dan tidak pernah lupa menghulurkan belanja setiap bulan. Saya reda dengan takdir Allah S.W.T,” katanya ketika ditemui pemberita di kediamannya di Kampung Permatang Berangan, Seberang Perai Utara di sini hari ini.

Allahyarham Mohamad Syafiq (kiri) dan Mohamad Syazwan (kanan)
Terdahulu, Pengarah Pertubuhan Keselamatan Sosial (Perkeso) Pulau Pinang, Mustafa Draman hadir ke kediaman keluarga terbabit dan menyerahkan Pencen Penakat dan Faedah Pengurusan Jenazah kepada Yusof.

Mohamad Syafiq yang bekerja sebagai pekerja am di Bukit Mertajam adalah pencarum Perkeso yang melayakkan Yusof untuk menerima pencen penakat bulanan sebanyak RM331.20 selain Faedah Pengurusan Jenazah berjumlah RM2,000.
“Pencen yang diterima dapat membantu waris meneruskan kelangsungan hidup. Walaupun amaunnya tidak besar, sekurang-kurangnya dapat digunakan untuk menampung perbelanjaan bulanan keluarga mangsa terbabit,” katanya.
Ahad lalu, Mohamad Syafiq dan adiknya, Mohamad Syazwan, ditemui lemas di kawasan air terjun terbabit kira-kira pukul 3.55 petang.
Insiden berlaku ketika dua beradik itu mandi di kawasan lubuk sungai bersama tiga lagi rakan mereka. – KOSMO! ONLINE


Restoran McD, KFC, The Manhattan Fish Market tawar Menu Rahmah
Oleh TENGKU DANISH BAHRI TENGKU YUSOFF

1 Mac 2023, 5:48 pm
KUALA TERENGGANU – Rangkaian makanan segera McDonald’s (McD), Kentucky Fried Chicken (KFC) dan The Manhattan Fish Market bakal menawarkan Menu Rahmah bermula bulan ini.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, tiga restoran francais makanan popular berkenaan telah menyatakan kesediaan menyertai inisiatif kerajaan tersebut.
Menurut beliau, sebelum ini antara rangkaian makanan segera yang telah menawarkan Menu Rahmah sejak bulan lalu adalah Burger King, Marrybrown, A&W dan Domino’s Pizza.
“Setakat ini terdapat 1,142 premis makanan di seluruh negara melibatkan restoran dan kedai makan sudah menyertai inisiatif Menu Rahmah. Jumlah itu dijangka terus bertambah menjelang bulan Ramadan,” katanya di sini hari ini.
Salahuddin berkata, lebih banyak pemain industri makanan dipelawa untuk bersama-sama menjayakan aspirasi kerajaan membantu rakyat mendepani isu kos sara hidup masa kini. – KOSMO! ONLINE


[VIDEO] Banjir: Tiga pegawai JKM terperangkap ketika hantar bantuan
Oleh ADNAN IBRAHIM

1 Mac 2023, 5:40 pm
BATU PAHAT – Tiga pegawai Jabatan Kebajikan Masyarakat (JKM) berdepan detik mencemaskan apabila kenderaan pacuan empat roda dinaiki mereka terperangkap dalam banjir kira-kira satu jam hari ini.
Kejadian tersebut berlaku berhampiran Parit Haji Kamisan di Yong Peng dekat sini ketika pegawai JKM terbabit dalam perjalanan menghantar bantuan ke pusat pemindahan sementara (PPS).
Pegawai JKM Batu Pahat, Siti Nadiah Mardi, 36, berkata, kejadian tersebut berlaku pada waktu tengah hari melibatkan beliau dan rakan sekerja, Herlinda Abd Majid, 42, serta pemandu lelaki berusia 46 tahun.
“Kenderaan kami terperangkap di jalan dalam kawasan kebun kelapa sawit yang dinaiki air. Jalan itu antara laluan ke PPS berkenaan. Mulanya air banjir hanya pada paras sederhana, namun jadi semakin tinggi hingga kepada paras berbahaya melebihi satu meter.
“Keadaan itu mengakibatkan pacuan empat roda jenis Ford Everest dinaiki kami hanyut ke tepi. Air terus naik memaksa kami naik ke bonet sebelum duduk atas bumbung pacuan empat roda berkenaan,” katanya ketika dihubungi di sini hari ini.
Menurut Siti Nadiah, kira-kira sejam mereka berdepan situasi mencemaskan itu dan ketiga-tiganya sudah bersedia untuk memanjat pokok kelapa sawit sekiranya air terus naik.

“Saya tidak tahu boleh hidup lagi atau tidak. Air menghampiri bumbung kereta dan kami ketika itu sudah bersiap sedia untuk berpaut pada pokok kelapa sawit. Kami hubungi pelbagai agensi dan rakan supaya membantu,” katanya.
Siti Nadiah berkata, selepas sejam mereka mendengar bunyi bot dan ketika itu masing-masing menjerit meminta bantuan sambil melambai-lambaikan tangan.
“Hanya tuhan saja tahu perasaan kami ketika itu, Alhamdulillah bot itu menuju ke arah kami dan difahamkan mereka menerima maklumat dan segera ke lokasi bagi menyelamatkan kami,” katanya.
Siti Nadiah berkata, dalam kejadian berkenaan, kesemua barangan yang dibawa dalam kenderaan tersebut termasuk makanan, minuman serta borang pendaftaran rosak. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Bot imigran karam di Itali: Penyeludup campak kanak-kanak ke laut
Oleh KOSMO!

1 Mac 2023, 5:30 pm
ROM – Penyeludup kumpulan imigran yang menaiki sebuah bot sebelum karam di selatan Itali didakwa mencampak kanak-kanak ke dalam laut untuk meringankan beban muatan, lapor laman berita Wion News semalam.
Dakwaan itu dibuat oleh mangsa yang terselamat dalam tragedi yang berlaku Ahad lalu. Menurut kementerian luar negeri Afghanistan, insiden itu telah meragut nyawa 80 daripada 170 penumpang.
Seramai 14 mangsa dilaporkan kanak-kanak. Bagaimanapun, kerajaan tempatan Itali memaklumkan bahawa jumlah itu telah meningkat kepada 65 orang.
Menurut Polis Itali, penyeludup yang membawa penumpang dari Turkiye ke negara itu mengenakan bayaran sebanyak €8,000 (RM38.016) untuk setiap penumpang.
Polis telah menahan tiga penyeludup iaitu seorang warga Turkiye dan dua warga Pakistan. Seorang lagi suspek warga Turkiye disyaki maut dalam bangkai bot berkenaan.
Mangsa yang terselamat mendakwa bot itu mula karam berhampiran bandar Crotone di Calabria sebelum penyeludup mula mencampak imigran termasuk kanak-kanak ke dalam laut untuk meringankan berat kapal. – Agensi


Kematian Sarjan Jana tiada elemen jenayah
Oleh NOOR HASLIZA NUSI

1 Mac 2023, 5:26 pm
GEORGE TOWN – Kematian anggota polis berpangkat Sarjan yang ditemui dengan tiga kesan tembakan pada leher, dada dan kepala di belakang bangunan Balai Polis Bayan Lepas di sini pada 19 Februari lalu disahkan tiada kaitan dengan sebarang elemen jenayah.
Ketua Polis Negeri, Datuk Mohd. Shuhaily Mohd. Zain berkata, siasatan berhubung kejadian berlaku telahpun selesai dijalankan dan mengklasifikasikan kematian mangsa berusia 51 tahun itu sebagai mati mengejut (SDR).
“Kita sudah tengok dari sudut kriminal, tidak ada. Kesan daripada bedah siasat dan juga lawatan patologi ke tempat kejadian adalah konsisten dengan dapatan pertama kita bahawa ianya adalah satu tindakan bunuh diri.
Balai Polis Bayan Lepas.
Dalam pada itu, beliau turut menyifatkan yang anggota terbabit seorang yang baik dan mudah bekerjasama.
Pada 19 Februari lalu, Sarjan Jana Anak Milie ditemui sudah tidak sedarkan diri selepas disyaki menembak diri sendiri dengan dengan menggunakan sepucuk pistol dalam kejadian kira-kira pukul 3.30 petang. – KOSMO! ONLINE


Enam dari Perak bertanding MKT UMNO
Oleh LIYANA RAMLI

1 Mac 2023, 5:35 pm
IPOH – Seramai enam orang calon dari UMNO Perak telah mendaftar untuk bertanding jawatan ahli Majlis Kerja Tertinggi (MKT) UMNO pada pemilihan parti itu kali ini.
Pengerusi UMNO Perak, Datuk Seri Saarani Mohamad berkata, terdapat beberapa orang dalam kalangan wakil negeri Perak telah memaklumkan bahawa mereka telah menghantar dan mendaftar untuk menjadi calon MKT.
“Enam orang iaitu Ketua UMNO Bahagian Lumut, Datuk Seri Dr Zambry Abdul Kadir; Naib Ketua UMNO Bahagian Lenggong, Datuk Seri Dr. Shamsul Anuar Nasarah dan Ketua UMNO Bahagian Ipoh Timur, Datuk Azian Osman.
“Seterusnya, Timbalan Ketua UMNO Bahagian Pasir Salak, Khairul Azwan Harun; Ketua Pemuda UMNO Perak, Datuk Mohd. Ariff Abdul Majid dan Ketua UMNO Bahagian Beruas, Datuk Dr. Azhar Ahmad.
“Jadi, orang Perak perlu menyokong dan mengundi mereka,” katanya kepada pemberita sempena melancarkan Bulan Wanita Perak di Bangunan Perak Darul Ridzuan di sini hari ini.
Dalam pada itu, Saarani yang juga menang tanpa bertanding bagi jawatan Ketua UMNO Bahagian Lenggong itu turut menasihatkan kepada semua calon untuk bersaing secara sihat sepanjang proses pemilihan itu.

“Kalau ada manifesto, barang kali boleh sebutlah apakah yang akan kita buat jika kita diberi mandat tanpa perlu menyindir, melukakan hati orang dan tanpa perlu kita menidakkan jasa yang telah dibuat oleh orang lain.
“Kita ada kelemahan dan kelebihan. Janganlah kita saling melondehkan satu sama lain, sebab bila kita londehkan kawan-kawan siapa yang terpilih semua terlondeh,” katanya. – KOSMO! ONLINE


KPDN laksana Ops Tiris banteras ketirisan diesel subsidi
Oleh MOHD. HUSNI MOHD. NOOR

1 Mac 2023, 5:43 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) melancarkan Ops Tiris bermula hari ini hingga 31 Ogos depan bagi membanteras ketirisan pelaksanaan subsidi berdiesel di negara ini.
Ketua Setiausahanya, Datuk Azman Mohd. Yusof berkata, pelaksanaan Ops Tiris itu diputuskan menerusi mesyuarat bersama antara pelbagai kementerian dan agensi berkaitan hari ini.
Beliau berkata, pelaksanaan operasi itu penting bagi memastikan subsidi diesel tidak mengalami ketirisan dan sampai ke pihak yang layak menerimanya.
“Selain itu, dua jawatankuasa ditubuhkan di dalam pelaksanaan Ops Tiris ini iaitu Jawatankuasa Pemandu (JKP) dan Jawatankuasa Teknikal (JKT).
“KPDN sentiasa memperkasakan penguatkuasaan tegas di semua peringkat, kawasan dan lokaliti termasuk kawasan kepulauan, sempadan, perindustrian dan eksport, bandar serta di luar bandar,” katanya menerusi kenyataan akhbar hari ini.
Katanya, berdasarkan statistik penguatkuasaan KPDN sejak tahun 2019 sehingga Januari lalu, sebanyak 3,085 kes telah direkodkan dengan nilai rampasan sebanyak RM 82.56 juta. – KOSMO! ONLINE


Kes demam denggi tunjuk trend menurun
Oleh MOHD RIDZAUDDIN ROSLAN

1 Mac 2023, 5:31 pm
PUTRAJAYA – Kes demam denggi bagi Minggu Epidemiologi ke-8 tahun 2023 dilaporkan sebanyak 2,145 kes berbanding 2,149 pada minggu sebelumnya iaitu menyaksikan penurunan sebanyak empat kes.
Ketua Pengarah Kesihatan, Tan Sri Dr. Noor Hisham Abdullah berkata, satu kematian akibat komplikasi demam denggi turut dilaporkan pada Minggu Epidemiologi berkenaan.
“Kumulatif kes demam denggi dilaporkan sehingga kini adalah sebanyak 17,388 kes berbanding 5,558 kes bagi tempoh sama tahun 2022 iaitu peningkatan sebanyak 11,830 kes.
“Sebanyak 14 kematian akibat komplikasi demam denggi telah dilaporkan berbanding satu kematian bagi tempoh sama pada tahun 2022 iaitu peningkatan sebanyak 13 kematian,” katanya dalam satu kenyataan di sini tadi.
Menurutnya, sebanyak 66 lokaliti hotspot dilaporkan pada minggu ini berbanding 79 lokaliti hotspot pada minggu sebelumnya dengan 40 lokaliti hotspot berada di Negeri Selangor, 15 lokaliti hotspot di Sabah, Pulau Pinang (5), Putrajaya dan Kuala Lumpur (4) selain masing-masing satu di Negeri Sembilan serta Melaka.
“Survelan chikungunya merekodkan sebanyak satu kes dari Negeri Sembilan pada minggu terbabit.

“Jumlah kumulatif kes chikungunya sehingga kini adalah 95 kes. Bagi survelan zika, sebanyak 400 sampel darah dan satu sampel urin telah dijalankan saringan zika dan hasil kesemuanya adalah negatif,” jelasnya. – KOSMO! ONLINE


Bot Perikanan PL87 hilang ditemui, hanyut ke Pulau Batam
Oleh MOHAMAD FAIZAL HASHIM

1 Mac 2023, 5:39 pm
ISKANDAR PUTERI – Bot milik Jabatan Perikanan Negeri Johor, PL87 yang dilaporkan hilang dalam perjalanan ke Pengkalan Tampoi semalam ditemui di Pulau Kepalajerih di Kepulauan Batam, Indonesia 1.45 tengah hari tadi.
Pengarah Agensi Penguatkuasaan Maritim Malaysia Negeri Johor, Laksamana Pertama Maritim Nurul Hizam Zakaria berkata, kesemua empat kru tersebut ditemui dalam keadaan selamat.
Beliau berkata, bot yang dilaporkan hilang itu mengalami kerosakan enjin sebelum dihanyutkan arus sejauh 13 batu nautika sehingga memasuki perairan Indonesia.
“Bot PL87 itu ditemui oleh Tentera Nasional Indonesia (TNI) pada pukul 1.45 tengah hari tadi di kedudukan satu batu nautika di perairan Pulau Kepalajerih.
“Ketika ditemui, keempat-empat kru berada dalam keadaan selamat sementara bot dinaiki mereka mengalami kerosakan bateri hingga terputus komunikasi.
“Mereka kini berada di Indonesia, urusan membawa pulang semua mangsa sedang dijalankan antara Maritim Malaysia dengan TNI yang kita jangka dapat diselesaikan pada hari ini,” katanya pada sidang akhbar di Jeti Maritim Sungai Pulai, di sini hari ini. – KOSMO! ONLINE


Ahli perniagaan dapat semula wang RM1 juta yang lesap
Oleh CHERINE JON

1 Mac 2023, 5:05 pm
KUCHING – Ahli perniagaan yang ‘kehilangan’ duit sebanyak RM1 juta daripada akaun banknya gara-gara menjawab panggilan daripada sindiket penipuan bank, mampu menarik nafas lega apabila wang berkenaan berjaya diperoleh semula.
Mangsa yang dikenali sebagai Lee itu berkata, wangnya itu dipulangkan oleh sebuah syarikat telco dan dikreditkan semula ke akaun sebuah bank miliknya pada petang semalam.
Bagaimanapun, beliau menjelaskan pihak bank terbabit tidak memberikan sebarang penjelasan tentang bagaimana transaksi tanpa kebenaran itu berlaku.
“Mereka hanya memaklumkan kepada saya bahawa wang itu telah dikembalikan ke dalam akaun saya.
“Saya berharap pihak berkuasa akan menjalankan siasatan dan mendedahkan hasil siasatan secepat mungkin,” katanya pada sidang akhbar di ibu pejabat Parti Tindakan Demokratik (DAP) Sarawak, hari ini.
Ia turut dihadiri pembantu khas kepada Pengerusi DAP Sarawak Chong Chieng Jen, Michael Kong dan Sim Kiat Leng.

Pada Ahad lalu, Lee mendapati wang RM1 juta miliknya dalam akaun bank telah dipindahkan tanpa kebenaran dan pengetahuannya, setelah menjawab panggilan daripada sindiket penipuan bank. – KOSMO! ONLINE


Novartis Malaysia dianugerahkan Majikan Terbaik 2023
Oleh KOSMO!

1 Mac 2023, 5:13 pm
PETALING JAYA – Novartis Malaysia memenangi anugerah Top Employer-Certified Excellence in Employee Conditions untuk tahun keempat berturut-turut pada 2023, menjadikannya salah satu majikan terbaik di dunia.
Novartis Malaysia adalah antara 15 syarikat yang menerima pengiktirafan berkenaan di Malaysia dan juga di peringkat Asia Pasifik, mengesahkan komitmen syarikat untuk memperjuangkan budaya kerja ‘Inspired, Curious, dan Unbossed’ yang membolehkan kakitangan melaksanakan kerja pada tahap optimum secara konsisten setiap hari.
Presiden Negara, Novartis Malaysia, Mohamed Elwakil berkata, adalah satu penghormatan untuk diiktiraf sebagai majikan terkemuka di Malaysia dan Asia Pasifik bukan sekali, tetapi empat tahun berturut-turut.
“Ini mengesahkan kehadiran kami sebagai sebuah syarikat ubat-ubatan inovatif yang terkemuka dalam membantu memanjangkan dan menambah baik kehidupan lebih 32 juta rakyat Malaysia.
“Keupayaan untuk menarik, memahirkan dan mengekalkan kakitangan yang berbakat adalah salah satu objektif utama Novartis Malaysia sebagai majikan.
“Ia merupakan ramuan penting dalam menyokong pelaksanaan strategi kami dan perkembangan  produk inovatif bagi  membantu rakyat di seluruh negara,” katanya dalam satu kenyataan.

Dengan lebih 800 kakitangan, Novartis Malaysia mempunyai tiga bahagian utama yang terdiri daripada Innovative Medicine (Pharma dan Oncology), Sandoz (Biosimiliars) dan Novartis Corporate Center (NOCC KL), yang merupakan salah satu daripada enam pusat perkhidmatan korporat globalnya.
NOCC KL yang dilancarkan pada 2016 telah mengembangkan operasinya kepada 25 pasaran termasuk ibu pejabat Novartis di Basel, Switzerland melalui penyelesaian kerja berdaya digital, data dan bertaraf tinggi.


Dua ekor musang sesat jatuh siling ditangkap
Oleh ROSLIZA MOHAMED

1 Mac 2023, 5:10 pm
KOTA BHARU – Angkatan Pertahanan Awam (APM) menangkap dua ekor musang yang terjatuh dari siling kelas sebuah kolej di Jalan Telipot di sini semalam.
Jurucakap APM Kota Bharu berkata, pihaknya menerima panggilan mengenai kejadian itu kira-kira pukul 10.26 pagi.
Menurutnya, kejadian tersebut disedari seorang kakitangan kolej berkenaan semasa masuk ke dalam kelas sebelum melihat dua ekor musang tiba-tiba terjatuh dari siling dan bersembunyi di belakang almari.
“Kakitangan kolej itu kemudiannya membuat panggilan kecemasan. Anggota APM yang tiba di lokasi kejadian mengambil masa kira-kira 15 minit untuk menangkap dua ekor musang seberat empat kilogram itu.
“Kedua-dua ekor musang tersebut agak agresif semasa anggota APM menangkap haiwan itu menggunakan peralatan khas,” katanya ketika dihubungi Kosmo! hari ini.
Katanya, haiwan itu diserahkan kepada Jabatan Perlindungan Hidupan Liar dan Taman Negara (Perhilitan) Kelantan untuk tindakan lanjut. – KOSMO! ONLINE


FGV peruntuk RM500,000 bagi Program Jalinan Mesra Saji
Oleh MUHAMMAD NAJIEB AHMAD FUAD

2 Mac 2023, 9:23 pm
KUALA LUMPUR – FGV Holdings Bhd (FGV) memperuntukkan RM500,000 bagi Program Jalinan Mesra Saji untuk menyantuni masjid terpilih sekitar Wilayah Persekutuan pada tahun ini.
Program berkenaan dianjurkan dengan kerjasama Jabatan Agama Islam Wilayah Persekutuan (JAWI) dan Pusat Pungutan Zakat-Majlis Agama Islam Wilayah Persekutuan (PPZ-MAIWP) itu akan menyantuni lapan masjid terpilih sekitar Wilayah Persekutuan dengan Masjid Negara dijadikan lokasi pertama bagi program tersebut.
Pengerusi FGV Datuk Dzulkifli Abd Wahab berkata FGV melalui anak syarikat Delima Oil Product (DOP) bekerjasama dengan MAIWP dan JAWI untuk menyalurkan sebahagian daripada wakalah zakat FGV kepada golongan yang kurang berkemampuan melalui program Komuniti Bersama Saji.
Katanya, program ini memfokuskan pemberian bantuan khususnya buat golongan miskin bandar yang dilihat semakin terkesan dengan kos sara hidup yang kian mencengkam.
“Di samping itu, kita juga telah memilih seramai 100 orang penerima di dalam kariah masjid tersebut, kecuali bagi kariah Masjid Negara pada hari ini seramai 200 orang penerima telah dipilih untuk menerima sumbangan wang tunai dan juga produk-produk barangan FGV khususnya barangan Saji.
“Kita juga memberikan sedikit peruntukan kepada masjid untuk membeli barangan keperluan bagi mengisi Food Bank di masjid-masjid tersebut dengan peruntukan keseluruhan RM500,000,” katanya ketika berucap pada majlis pelancaran Program Jalinan Mesra Saji di Masjid Negara di sini malam ini.

Dalam pada itu, Timbalan Ketua Pegawai Eksekutif Operasi PPZ-MAIWP, Mohammed Hassan memuji usaha kumpulan FGV yang sentiasa peka atas tanggungjawab menunaikan zakat sekali gus prihatin terhadap keperluan asnaf yang semakin meningkat ketika ini.
“FGV merupakan pembayar zakat perniagaan dan majikan yang membuat potongan gaji zakat kakitangan di PPZ-MAIWP.
“Dengan pembayaran zakat perniagaan dan potongan zakat kakitangan, telah melayakkan FGV menerima Skim Wakalah untuk diagihkan kepada mereka yang memerlukan,” ujarnya. – KOSMO! ONLINE


ResQ Team UPSI bantu mangsa banjir di Johor
Oleh LUQMAN RIDHWAN MOHAMED NOR

2 Mac 2023, 8:22 pm
TANJUNG MALIM – Universiti Pendidikan Sultan Idris (UPSI) hari ini menggerakkan sukarelawan ResQ Team bagi membantu mangsa banjir di Kota Tinggi dan Segamat, Johor.
Menurut Naib Canselor UPSI, Profesor Datuk Dr. Md. Amin Md. Taff, ResQ Team sentiasa peka dengan keperluan semasa, bertanggungjawab dan prihatin terhadap masyarakat terutama kawasan yang ditimpa bencana.
“Menerusi kepakaran sukarelawan yang ada, ResQ Team digerakkan bagi membantu proses menyelamat mangsa yang terjejas akibat bencana yang terjadi di daerah terjejas sungguhpun lokasinya terletak jauh dari kampus di Perak.
“Di sinilah pentingnya kita menyusun gerak kerja yang cekap dan tindakan yang dilakukan oleh ResQ Team ini bukan sahaja dapat mendidik serta memiliki nilai kemanusiaan yang tinggi malah turut menyokong misi serta visi Kementerian Pengajian Tinggi (KPT) dalam Menyemarak Semangat KPT Prihatin,” ujarnya pada sesi flag-off di Majlis [email protected] di sini.
Menurut Md Amin, ResQ Team juga memberi sumbangan berbentuk pakaian, makanan kering dan barangan keperluan asas yang disalurkan melalui kutipan tabung UPSI Prihatin serta sumbangan daripada badan bukan kerajaan iaitu My FundAction bernilai kira-kira RM37,800.
Sementara itu, Timbalan Naib Canselor (Hal Ehwal Pelajar dan Alumni), Profesor Dr. Norkhalid Salimin berharap usaha ini memberi sinar harapan baru kepada mangsa yang ditimpa bencana.

Bantuan itu seterusnya, ujar beliau, memberi sokongan serta dorongan kepada mereka dalam mengharungi badai ujian dan musibah yang melanda kehidupan.
Misi bantuan itu diketuai oleh Pengarah Pusat Transformasi Komuniti Universiti (UCTC), Prof. Madya Dr. Mohd. Azlan Nafiah bersama-sama 14 orang sukarelawan dengan kekuatan jentera yang terdiri dari tiga buah kenderaan pacuan empat roda dan sebuah unit lori. – KOSMO! ONLINE


Bekas Ketua UMNO Pandan dipenjara 8 tahun, denda hampir RM980,000
Oleh NORLIZAH ABAS

2 Mac 2023, 8:17 pm
PUTRAJAYA – Bekas Ketua UMNO Bahagian Pandan, Abd. Ghani Ismail kekal menjalani hukuman penjara lapan tahun dan didenda  RM977,560 atas 10 kesalahan rasuah melibatkan RM193,512, hampir 16 tahun lalu.
Keputusan sebulat suara itu dicapai oleh panel tiga hakim Mahkamah Rayuan hari ini selepas menolak rayuan akhir untuk mengetepikan sabitan dan hukuman terhadapnya.
Hakim Datuk Hanipah Farikullah yang mengetuai panel bersidang berpendapat, Mahkamah Rayuan mempunyai kuasa untuk mendengar rayuan berdasarkan keterangan di Mahkamah Sesyen.
“Setelah meneliti rekod rayuan dan kesemua keterangan serta alasan penghakiman Mahkamah Sesyen, kami dapati keputusan Mahkamah Sesyen boleh dipertahankan dan tidak terdapat apa-apa kekhilafan hakim bicara yang memerlukan campur tangan Mahkamah Tinggi dan Mahkamah Rayuan.
“Dengan itu, keputusan mahkamah Sesyen dikekalkan. Kami juga berpuas hati tidak terdapat salah laksana keadilan di peringkat Mahkamah Sesyen. Sabitan dan hukuman oleh Mahkamah Sesyen dikekalkan dan rayuan (bagi sembilan pertuduhan) ditolak,” katanya yang bersidang bersama-sama Hakim M. Nantha Balan dan Datuk Ahmad Nasfy Yasin.
Bagi satu lagi pertuduhan memperoleh suapan untuk melantik sebuah syarikat sebagai kontraktor, Hakim Hanipah berpendapat, tidak terdapat kekhilafan oleh Mahkamah Tinggi yang memerlukan campur tangan Mahkamah Rayuan.

“Hakim Mahkamah Tinggi telah mengguna pakai prinsip undang-undang yang betul bagi kes tersebut. Dengan itu sabitan rayuan ditolak, keputusan Mahkamah Tinggi dikekalkan,” kata hakim itu.
Mengikut sembilan pertuduhan, Abd. Ghani didakwa sebagai Ahli Jawatankuasa Tender Majlis Perbandaran Ampang Jaya (MPAJ) ketika itu, memperoleh suapan daripada seorang kontraktor Abdul Rahman Yaacob (sudah meninggal dunia) berjumlah RM193,512.
Bagi satu lagi pertuduhan, Abd. Ghani didakwa memperoleh suapan bagi dirinya iaitu pelantikan Syarikat Lembah Rimbun sebagai sub kontraktor kepada Syarikat Dwisakti Mewah Sdn. Bhd. yang mana dia mempunyai kepentingan dalam Syarikat Lembah Rimbun, di No. 27, Jalan Pandan 7, Pandan Jaya pada 1 Mei 2006.
Difahamkan, Abd Ghani yang telah membayar denda tersebut (RM977,560) akan menjalani hukuman di Penjara Kajang bermula hari ini. – KOSMO! ONLINE


Liga Super: Selangor FC pamer aksi ‘lima bintang’
Oleh MUHAMAD ARDIE PUTRA SUHAIMI

2 Mac 2023, 10:19 pm
PETALING JAYA – Pasukan Selangor FC mempamerkan aksi bertaraf ‘lima bintang’ selepas mencatat kemenangan bergaya 5-0 pada perlawanan Liga Super menentang Kuching City di Stadium Negeri, Sarawak sebentar tadi.
Pada aksi tersebut, skuad Gergasi Merah kendalian Tan Cheng Hoe membariskan kesebelasan terbaik dengan pemain utama seperti Faisal Halim, Noor Al-Rawabdeh dan Ayron del Valle mengetuai jentera serangan.
Percaturan tersebut membuahkan hasil apabila Al-Rawabdeh bijak menyudahkan peluang terhidang seawal minit ke-empat untuk membuka tirai jaringan buat pasukan pelawat.
Momentum cemerlang Selangor berterusan dengan kini giliran penyerang import dari Colombia, Del Valle untuk meledak gol kedua berselang lima minit kemudian.
Tersentak dengan dua gol tersebut, skuad The Cats memperkemaskan benteng pertahanan dan berjaya bertahan sehingga wisel penamat babak pertama.
Namun, Selangor semakin ghairah apabila saingan memasuki separuh masa kedua dengan Al-Rawabdeh menjaringkan gol kedua peribadi pada minit ke-48.

Kapten skuad Merah Kuning, Brendan Gan mengesahkan tiga mata berharga buat pasukan pelawat apabila melebarkan jaringan menjadi 4-0 pada minit ke-66.
Penyerang muda yang dimasukkan sebagai pemain gantian, Danial Asri melengkapkan kemenangan bergaya buat Selangor untuk memastikan penjaga gol Kuching City, Norazlan Razali buat kali kelima pada minit ke-73.
Kedua-dua pasukan saling berbalas serangan tetapi kedudukan 5-0 kekal sehingga tamat perlawanan. – KOSMO! ONLINE


Gempa Turkiye: PN sasar sumbang 100 buah rumah kontena
Oleh KAMARIAH KHALIDI

2 Mac 2023, 10:21 pm
SEPANG – Perikatan Nasional (PN) menyasarkan untuk menyumbang sebanyak 100 buah rumah kontena menerusi misi bantuan kemanusiaan kepada mangsa gempa bumi di Turkiye.
Timbalan Presiden Pas, Datuk Seri Tuan Ibrahim Tuan Man berkata, keberangkatan enam ahli Parlimen PN malam ini bagi menyalurkan bantuan pasca gempa bumi dengan memfokuskan penyediaan rumah sederhana kekal daripada kontena, bantuan makanan serta pakaian untuk musim sejuk.
“Kita ada empat misi bantuan kemanusiaan secara keseluruhan dan ini adalah misi bantuan kedua untuk menyerahkan sebanyak lima buah rumah kontena di Turkiye dan sebuah kontena makanan ke Syria.
“Berdasarkan jadual, kami akan ke dua lokasi iaitu Gaziantep dan Hatay dan dijangka pulang ke tanah air pada 7 Mac.
“Sebanyak RM350,000 diperuntukkan dalam misi bantuan ini hasil sumbangan daripada ahli Parlimen PN dan juga orang awam,” katanya kepada pemberita di Terminal 1 Lapangan Terbang Antarabangsa Kuala Lumpur malam ini.
Selain Tuan Ibrahim, ahli Parlimen lain yang turut menyertai misi bantuan itu temasuklah Ahmad Tarmizi Sulaiman (Sik); Datuk Awang Hashim (Pendang); Datuk Rosol Wahid (Hulu Terengganu); Datuk Muslimin Yahaya (Sungai Besar) dan Datuk Mas Ermieyati Samsudin (Masjid Tanah).

Kumpulan berkenaan turut disertai empat sukarelawan daripada PasRelief dan Sekretariat Aid 4 Turkiye-Syria dan kesemua mereka dijangka berlepas ke Turkiye dengan menaiki penerbangan pada pukul 11.50 malam. – KOSMO! ONLINE


Polis gempur ‘sarang’ dadah, tahan 530 individu
Oleh ASLIZA MUSA

2 Mac 2023, 8:37 pm
IPOH – Seramai 530 individu termasuk 13 warga asing ditahan menerusi Op Tapis Khas selepas ‘sarang’ penagihan dadah di seluruh negeri digempur polis selama tiga hari sejak Isnin lalu.
Operasi itu dijalankan Jabatan Siasatan Jenayah Narkotik (JSJN) Kontinjen Perak dan Daerah serta lain-lain bahagian polis dengan kerjasama Agensi Anti Dadah Kebangsaan (AADK).
Ketua Polis Perak, Datuk Seri Mohd. Yusri Hassan Basri berkata, jumlah tangkapan di 11 lokasi itu membabitkan 522 lelaki dan lapan wanita berusia 17 hingga 67 tahun termasuk warga asing dari Myanmar, Thailand, Bangladesh, Indonesia dan Laos.
“Daripada keseluruhan tangkapan yang dilakukan, seramai 50 individu ditahan di bawah kesalahan pengedaran dadah, 178 orang bagi kesalahan memiliki dadah manakala 302 penagih disiasat mengikut Seksyen 15(1)(a) Akta Dadah Berbahaya 1952.
“Seramai 12 orang dikategorikan sebagai orang yang dikehendaki manakala sembilan suspek dikenal pasti penagih dadah tegar akan diambil tindakan di bawah Seksyen 39C akta sama,” katanya dalam satu kenyataan di sini hari ini.
Menurut beliau, pelbagai dadah dirampas termasuk 494 gram (g) heroin, syabu/methamphetamine (155g), ganja (34g), 55 liter cecair ketum, 1.2 liter metadon dan 0.7g pil erimin 5 dan nilai keseluruhan rampasan berjumlah RM35,254.50.

“Dalam serbuan itu, kita turut menyita sebuah kereta, wang tunai dan barang kemas berjumlah RM12,518,” katanya. – KOSMO! ONLINE


Projek jalan pintas Gopeng-Kuala Kangsar perlu disegerakan
Oleh ASLIZA MUSA

2 Mac 2023, 8:31 pm
PARIT – Projek jajaran lebuh raya baharu menghubungkan Gopeng-Kuala Kangsar sebagai laluan alternatif ke utara tanpa melalui Terowong Menora di Lebuh Raya Utara-Selatan perlu disegerakan, kata Datuk Seri Saarani Mohamad.
Menurut Menteri Besar Perak itu, pelaksanaan projek tersebut penting bagi mengatasi isu kesesakan lalu lintas dan kemalangan yang kerap berlaku di laluan berkenaan.
“Saya yakin projek ini akan dapat dilaksanakan sebab kita rasa resah saban minggu berlaku kemalangan atau kemalangan maut di tempat yang digeruni di Terowong Menora.
“Kita harap lagi cepat diluluskan, lagi cepat projek itu dibangunkan, jadi lagi cepat kita boleh membantu menyelesaikan masalah ini,” katanya dalam sidang akhbar selepas Program Mesra Hari Bertemu Pelanggan di Arena Square Parit di sini hari ini.
Menurut beliau, projek tersebut telah dicadangkan syarikat pemaju kepada kerajaan negeri pada Februari 2021, namun pelaksanaannya tertangguh ekoran beberapa faktor termasuk pembubaran Parlimen.
Bagaimanapun katanya, syarikat itu telah melalui beberapa prosedur yang perlu dan kini sedang menunggu keputusan Kabinet untuk mendapatkan perjanjian konsesi berkaitan pembinaan lebuh raya berkenaan.

“Mereka telah pergi ke Kementerian Kerja Raya (JKR) dan melalui segala proses yang patut selain perlu ada persetujuan dari segi harga oleh Kementerian Kewangan.
“Disebabkan projek ini dilaksanakan secara Inisiatif Kewangan Swasta (PFI), sudah tentu ada keperluan untuk Kementerian Kewangan menentukan atau bersetuju dengan harga yang dicadangkan oleh pihak kontraktor,” katanya. – KOSMO! ONLINE


Selebriti transgender, Poy Treechada kahwini ahli perniagaan kaya Thailand
Oleh KOSMO!

2 Mac 2023, 8:30 pm
BANGKOK – Seorang selebriti wanita transgender di Thailand melangsungkan perkahwinan dengan ahli perniagaan lelaki daripada sebuah keluarga elit Phuket semalam, lapor laman berita The Nation Thailand.
Majlis perkahwinan Poy Treechada Petcharat diadakan mengikut tema gaya tradisional Peranakan.
Poy yang memenangi pertandingan Ratu Tiffany dan Ratu Antarabangsa pada 2004 berkahwin dengan Oak Bhavagha Hongyok di restoran Baan Ar-Jor, Phuket.
Selepas memenangi pertandingan ratu cantik pada usia 18 tahun, Poy mula menempah nama dalam industri hiburan Thailand sebagai model, pelakon dan membuat penampilan dalam video muzik.
Pada 2013, Poy muncul dalam pawagam Hong Kong dan bekerja dengan ramai bintang terkenal seperti Zhang Jiahui, Gu Tianle dan Liu Qingyun untuk Syarikat Pengurusan Artis Universal.
Poy dan Oak telah mengenali antara satu sama lain selama 20 tahun. Oak merupakan saudara lelaki kepada rakan karib Poy.

Model itu kini menjadi ahli salah satu keluarga paling terkenal di Phuket. – Agensi


Agong berkenan kunjungi dua pusat teknologi canggih di Abu Dhabi
Oleh MUHAMMAD NAJIEB AHMAD FUAD

2 Mac 2023, 9:54 pm
PETALING JAYA – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat mengunjungi dua pusat teknologi canggih dan kemudahan pembuatan milik EDGE Group semalam.
Istana Negara menerusi kenyataan di laman Facebook berkata Al-Sultan Abdullah berkesempatan mengadakan lawatan di Abu Dhabi Ship Building dan CARACAL di Abu Dhabi, Emiriah Arab Bersatu (UAE).
Kenyataan itu juga berkata, keberangkatan tiba Al-Sultan Abdullah disambut Pengerusi Lembaga Pengarah EDGE Group Faisal Al Bannai dan Pengarah Urusan merangkap Ketua Pegawai Eksekutif EDGE Group Mansour Almulla serta barisan kepimpinan dan pengurusan tertinggi EDGE Group.
Turut mengiringi Al-Sultan Abdullah ialah Menteri Pertahanan Datuk Seri Mohamad Hassan, Panglima Angkatan Tentera Jeneral Tan Sri Affendi Buang dan Duta Besar Malaysia ke UAE Datuk Seri Ahmad Fadil Shamsuddin.
EDGE Group adalah sebuah konglomerasi 25 syarikat milik Kerajaan UAE yang menyediakan persenjataan tentera dan teknologi berkaitan. – KOSMO! ONLINE


24 penumpang terselamat bas ekspres terbakar
Oleh ASLIZA MUSA

2 Mac 2023, 9:41 pm
TAPAH – Seramai 24 penumpang bas ekspres terselamat setelah kenderaan dinaiki mereka terbakar dalam kejadian di kawasan Rehat dan Rawat (R&R) Ladang Bikam arah utara dekat Bidor di sini hari ini.
Kejadian sekitar pukul 3.45 petang itu bagaimanapun tidak melibatkan kemalangan jiwa.
Ketua Balai Bomba dan Penyelamat (BBP) Bidor, Amirul Haikal Syafiq Nordin berkata, sembilan anggota diatur gerak ke tempat kejadian selepas menerima panggilan kecemasan pada pukul 4.19 petang.
Katanya, setibanya di lokasi kejadian, didapati kebakaran melibatkan sebuah bas ekspres yang terbakar di tepi jalan.
“Bas tersebut dalam perjalanan dari Kuala Lumpur ke Cameron Highlands. Pemandu dan 24 penumpang bas dalam keadaan selamat.
“Anggota mengambil masa kira-kira 30 minit bagi memadam keseluruhan kebakaran. Bas terbakar kira-kira 80 peratus dan kita masih menyiasat anggaran dan punca kejadian,” katanya.

Tambah beliau, operasi yang tamat pukul 5.30 petang itu dibantu BBP Slim River dan Tapah. – KOSMO! ONLINE


Baru bincang, perincian Star diumum minggu depan
Oleh AMREE AHMAD

2 Mac 2023, 7:31 pm
PUTRAJAYA – Kerajaan bakal mengumumkan perincian mengenai Pasukan Petugas Khas Reformasi Sektor Awam (Star) pada minggu depan bagi menangani isu kesesakan di hospital awam ketika ini.
Ketua Setiausaha Negara, Tan Sri Mohd. Zuki Ali berkata, setakat ini, pihaknya baru mengadakan perbincangan dengan pihak terlibat selain belum mempunyai sebarang perincian berkaitan.
“Kita baru ada sesi diskusi pagi tadi dan akan keluar kenyataan rasmi pada minggu depan sebab saya juga tiada maklumat secara lebih lengkap,” katanya pada pemberita ketika merasmikan Hari Terbuka Putrajaya 2023 di sini petang tadi.
Pada Selasa lalu, Timbalan Perdana Menteri, Datuk Seri Fadillah Yusof mengumumkan penubuhan Star dengan cadangan penambahbaikan jangka pendek, sederhana dan panjang termasuk kerjasama pintar dengan sektor swasta.
Dalam perkembangan lain, Mohd. Zuki turut menyifatkan Inisiatif Smart Putrajaya dilaksanakan Perbadanan Putrajaya (PPj) sejak 2018 sejajar teras strategik Malaysia Madani yang menjadi asas Kerajaan Perpaduan.
“Inisiatif itu berdasarkan Pelan Tindakan Bandar Pintar Putrajaya telah berjaya mencapai 70 peratus kejayaan pelaksanaannya pada hujung tahun lepas.

“Maka, amat bertepatan sekiranya saya menyatakan di sini bahawa Putrajaya hari ini adalah model kepada Malaysia Madani khusus dalam aspek perbandaran,” katanya. – KOSMO! ONLINE


TikTok hadkan masa skrin 60 minit sehari untuk pengguna bawah 18 tahun
Oleh KOSMO!

2 Mac 2023, 8:00 pm
WASHINGTON – Aplikasi perkongsian video, TikTok mengumumkan akan mengehadkan masa skrin harian kepada 60 minit secara automatik untuk pengguna di bawah umur 18 tahun dalam beberapa minggu akan datang, lapor akhbar Metro UK semalam.
Sekatan baharu tersebut adalah sebahagian daripada ciri standard yang dilancarkan oleh gergasi media sosial milik China itu untuk meningkatkan kesejahteraan remaja yang menggunakan aplikasi itu.
“Setiap akaun milik seseorang di bawah umur 18 tahun akan ditetapkan secara automatik kepada had masa skrin harian selama 60 minit,’ kata TikTok.
“Jika remaja-remaja memutuskan untuk mematikan had standard baharu ini dan menghabiskan lebih 100 minit menggunakan TikTok dalam sehari, kami akan menggesa mereka untuk menetapkan had masa skrin harian untuk diri mereka sendiri,” kata syarikat pengendali aplikasi tersebut.
Menurut TikTok, pada bulan pertama ujian tersebut dilakukan, pendekatan itu berjaya meningkatkan penggunaan alat pengurusan masa skrinnya sebanyak 234 peratus.
Pengguna-pengguna remaja juga akan mendapat pemberitahuan mingguan mengenai masa skrin mereka. – Agensi


APM selamatkan lelaki dalam kenderaan separuh tenggelam
Oleh NOR AINNA HAMZAH

2 Mac 2023, 7:49 pm
KUALA PILAH – Angkatan Pertahanan Awam Malaysia (APM) berjaya menyelamatkan seorang lelaki yang berhadapan detik-detik cemas kenderaannya dihanyutkan arus deras di Jalan Sawah Lebar, di sini, pukul 7.10 pagi tadi.
Pegawai APM Daerah Kuala Pilah, Lt. (PA) Mohamad Ghazali Abd Rahim berkata, Pusat Kawalan Operasi Bencana Daerah Kuala Pilah menerima satu panggilan kecemasan dari orang awam menyatakan terdapat sebuah kereta dan seorang mangsa terperangkap dalam banjir di Jalan Sawah Lebar.
Menurutnya, seramai empat anggota ke lokasi kejadian yang diketuai oleh Pbt. (PA) Ahmad Husaini Ahmad Kamal.
“Setibanya di lokasi, anggota mendapati terdapat sebuah kereta telah separuh tenggelam di dalam arus yang deras. Anggota segera memulakan operasi menyelamat dan berjaya mengeluarkan seorang mangsa lelaki berusia dalam lingkungan 40-an itu dengan selamat,” katanya hari ini.
Ujar Mohamad Ghazali orang ramai diminta segera hubungi talian kecemasan 999 untuk mendapatkan bantuan sekiranya berlaku kecemasan atau bencana di kawasan masing-masing. – KOSMO! ONLINE


50 tabung khairat disita, guna maklumat madrasah palsu
Oleh DIYANATUL ATIQAH ZAKARYA

2 Mac 2023, 7:37 pm
MELAKA – Sebanyak 50 buah tabung khairat yang diletakkan secara haram di restoran, stesen minyak dan kedai runcit di sekitar negeri ini dirampas penguat kuasa Jabatan Agama Islam Melaka (JAIM) dalam satu serbuan di sini, hari ini.
Pengarah JAIM, Datuk Che Sukri Che Mat berkata, kesemua tabung itu dirampas mengikut Seksyen 94 Enakmen Pentadbiran Agama Islam Negeri Melaka (Pindaan) 2022.
“Kita merampas 50 buah tabung kutipan derma yang ditinggalkan di premis-premis termasuk kedai makan stesen minyak dan pasar raya di seluruh negeri Melaka kerana telah ditinggalkan.
“Ia menjadi suatu kesalahan kerana tabung itu sepatutnya dibawa oleh pemungut itu sendiri dan mereka perlu menunjukkan kad kuasa pungutan dari Majlis Agama Islam Melaka (MAIM) kepada orang awam sebelum membuat kutipan,” katanya pada sidang akhbar Op Tanggal di Ayer Keroh di sini, hari ini.
Jelasnya, mengikut pecahan sebanyak 35 buah tabung telah dirampas di sekitar daerah Melaka Tengah, manakala lima di Alor Gajah dan enam di Jasin.
Katanya, hasil pemeriksaan lanjut turut mengesan kegiatan sindiket yang menggunakan nama madrasah dan pusat tahfiz tidak wujud bagi mengaut keuntungan mudah.

“Hasil siasatan lanjut kita dapati ada di antara nama pertubuhan atau madrasah yang tertera di tabung tersebut tidak wujud dan apabila kita hubungi nombor telefon tertera ia tiada dalam perkhidmatan.
“Jadi kita nasihatkan kepada mereka yang ingin menyalurkan sumbangan agar memeriksa kad kuasa pemungut terlebih dahulu atau menderma secara terus kepada masjid dan surau,” katanya.
Tambahnya, pemilik premis yang membenarkan tabung kutipan itu ditinggalkan turut dikenakan tindakan di bawah enakmen sama. – KOSMO! ONLINE


Kilang baja bau busuk digempur lagi
Oleh ISKANDAR SHAH MOHAMED

2 Mac 2023, 7:44 pm
KUALA SELANGOR – Sebuah kilang baja di Bagan Tengkorak, Tanjong Karang di sini, digempur kali kedua selepas dikesan beroperasi semula secara haram hari ini.
Kilang memproses sisa ayam sebagai baja pertanian itu telah dikenakan tindakan termasuk sitaan oleh Majlis Perbandaran Kuala Selangor (MPKS) pada 14 Jun tahun lalu.
Pengarah Jabatan Penguatkuasa MPKS, Mohamad Lutfi Mislah Hudin berkata, serbuan pukul 9 pagi itu dijalankan hasil  aduan orang awam mengenai gangguan bau busuk daripada premis tersebut.
Katanya, pemeriksaan mendapati kilang itu beroperasi di lokasi yang terlindung dengan aktiviti pertanian dan pernah disita pihaknya sebelum ini selain pengusaha premis gagal menyediakan persekitaran bersih sehingga mengeluarkan bau busuk.
“Justeru, kilang itu diarah tutup serta merta dan dikompaun atas kesalahan tidak memiliki lesen aktiviti mengilang,” katanya ketika dihubungi hari ini.
Tambah Mohamad Lutfi, pihaknya turut menyita satu penjana kuasa elektrik dan jentera forklift dan kes itu disiasat mengikut Undang-Undang Kecil Pelesenan Tred, Perniagaan dan Perindustrian (MPKS) 2007. – KOSMO! ONLINE


Dua warga emas mati lemas terperangkap dalam rumah
Oleh FARAHWAHIDA AHMAD

2 Mac 2023, 8:01 pm
SEGAMAT – Mayat dua warga emas yang lemas dalam banjir di dua buah rumah berasingan ditemui dalam bilik utama kediaman keluarga mereka di Jalan Kongsai, Kampung Baru Chaah di sini, hari ini.
Ketua Polis Daerah Segamat, Superintendan Ahmad Zamry Marinsah berkata, mangsa adalah seorang wanita dan lelaki kedua-duanya berusia lingkungan 70an berbangsa Cina.
“Dua warga emas tersebut dipercayai berusaha menyelamatkan diri hingga saat akhir, berdasarkan keadaan mayat kedua-duanya ditemui tetapi tidak berjaya keluar dan dipercayai lemas dalam banjir yang melanda kediaman mereka dalam kejadian itu semalam.
“Berita kehilangan kedua warga emas itu dilaporkan keluarga masing-masing kira-kira pukul 8 pagi tadi selepas kedua-duanya gagal di hubungi,” katanya ketika ditemui dalam sidang media di Bilik Gerakan IPD Segamat, di sini, hari ini.
Menurut Ahmad Zamry, mangsa pertama wanita ditemui pada pukul 9 pagi manakala mayat lelaki ditemui pukul 11 pagi di tempat kejadian dan kemudiannya dihantar ke Hospital Segamat untuk proses bedah siasat.
“Kes ini diklasifikasikan sebagai mati mengejut (SDR) dan buat masa ini, punca kejadian dalam siasatan. Kedua-dua keluarga kepada mangsa ini akan dipanggil bagi membantu siasatan,” katanya.

Dalam pada itu, pihak polis meminta orang ramai yang melihat atau mempunyai maklumat mengenai kejadian diminta tampil membantu siasatan atau boleh disalurkan terus kepada IPD Segamat di talian 07-9312222. – KOSMO! ONLINE


Feby Putri pernah murung dikutuk wajah berjerawat
Oleh NUR EMIRA SAIZALI

2 Mac 2023, 7:30 pm
KUALA LUMPUR – Penyanyi muda dari Indonesia Feby Putri mendedahkan pernah mengalami kemurungan membaca komen netizen dalam media sosial mengutuk wajahnya yang berjerawat sekitar tahun 2020.
Menurut Feby yang terkenal menerusi lagu Halu, kecaman netizen pada ketika itu diibaratkannya sebagai toksik yang menganggu emosinya.
“Pada ketika itu keseluruhan wajah berjerawat dan komen-komen netizen membuatkan saya sedih.
“Saya okey sahaja berjerawat tetapi komen orang ramai membuatkan saya mula mempersoalkan mengapa perlu melalui situasi tersebut padahal bukan salah sendiri,” katanya kepada Kosmo! Online pada sidang akhbar sempena konsert sulungnya di sini semalam.
Feby, 23, juga pernah mengelak daripada melayari media sosial kerana enggan emosinya terganggu dengan komen negatif tersebut.
“Saya pernah daftar keluar akau media sosial selama seminggu kerana tidak mahu membaca semua kata-kata negatif netizen,” ujarnya.

Berkongsi rasa teruja tentang konsert sulungnya di sini, Feby atau nama penuhnya Feby Putri Nilam Cahyani memberitahu tidak menyangka muzik yang diperjuangkannya turut diminati di Malaysia.
“Sejujurnya saya tidak menyangka lagu Halu boleh meraih perhatian sekaligus membentuk kelompok peminat di Malaysia.
“Paling teruja, ini merupakan pertama kali membuat passport dan terbang ke luar negara untuk sebuah acara meraikan peminat dengan karya-karya saya,” katanya lagi.
Dalam pada itu, dia juga meluahkan masih belum berkesempatan dan diberi peluang untuk mengadakan sebarang konsert mahupun terlibat dalam mana-mana acara muzik di negara kelahiran.
“Di Indonesia, saya belum berpeluang adakan konsert sendiri.
“Tak sangka impian itu akhirnya menjadi kenyataan tetapi berlaku di luar negara iaitu di Malaysia pula,” kata gadis kelahiran Makassar itu.
Sekadar info, Feby bakal menghiburkan peminatnya di konsert Feby Putri Live in Kuala Lumpur malam esok.
Konsert yang dibawakan oleh Miebird Projects itu bakal diserikan dengan penyanyi jemputan iaitu kumpulan Mafidz. – KOSMO! ONLINE


Banjir Johor: RM10 juta disalurkan beli peralatan, bantuan tambahan
Oleh MASTURAH SURADI

2 Mac 2023, 7:56 pm
KOTA TINGGI – Sebanyak RM10 juta peruntukan disalurkan kerajaan pusat bagi membeli peralatan dan bantuan tambahan untuk mangsa banjir di Johor.
Timbalan Perdana Menteri, Datuk Seri Dr. Ahmad Zahid Hamidi berkata, peruntukan tersebut adalah untuk menampung keperluan di semua daerah yang terjejas dimana akan ditambah sekiranya tidak mencukupi.
“Kita telah hantar bantuan RM10 juta setakat ini untuk (banjir) kali ini. Saya dimaklumkan oleh Ahli Parlimen Kota Tinggi bahawa selimut, bantal, tilam tidak mencukupi.
“Ketua Pengarah Agensi Pengurusan Bencana Negara (NADMA) telah beritahu pegawai daerah agar pembelian dilakukan segera dan pembayaran kepada jawatankuasa banjir daerah sebagai tindakan pantas NADMA bagi menyelesaikan masalah ini,” katanya pada sidang akhbar selepas melakukan lawatan di Pusat Pemindahan Sementara (PPS) Sekolah Jenis Kebangsaan Cina (SJKC) New Kota di sini hari ini.
Dalam pada itu, Ahmad Zahid berkata pihaknya akan menghubungi Kementerian Pembangunan Keluarga dan Wanita bagi menyelaras tugas pegawai Jabatan Kebajikan Masyarakat (JKM) untuk membantu mangsa banjir di Johor.
Sementara itu, beliau turut mengumumkan kerajaan akan memperuntukkan sebanyak RM7.6 juta bagi mendalamkan sistem perparitan di Kota Mas dan bandar Kota Tinggi sebagai langkah segera dalam mengatasi masalah banjir.

Selain itu katanya, sebanyak RM15 juta turut diperuntukan bagi mendalamkan dan melebarkan Sungai Lalang di sini sebagai langkah menampung air sekiranya berlaku hujan lebat luar biasa serta peningkatan paras air laut. – KOSMO! ONLINE


AWS: Pelaburan teknologi AS$6 bilion terbesar di Malaysia
Oleh EDDY AQMAL MOHAMED HAMIDI

2 Mac 2023, 8:07 pm
PUTRAJAYA – Perdana Menteri, Datuk Seri Anwar Ibrahim menyatakan keterujaan beliau susulan kesediaan Amazon Web Services (AWS) untuk membina sebuah kawasan infrastruktur di Malaysia dengan anggaran pelaburan sebanyak AS$6 bilion (RM25.5 bilion).
Perdana Menteri berkata, pelaburan sehingga 2037 atau 15 tahun itu menggambarkan komitmen AWS dengan pelaburan teknologi di peringkat antarabangsa yang terbesar setakat ini di Malaysia.
“Ini juga selari dengan wawasan Malaysia Madani berhubung ekonomi berkemahiran tinggi, inovatif, inklusif dan mampan di mana kekayaan dikongsi dengan lebih saksama.
“Hari ini kita melihat sejumlah besar syarikat Malaysia daripada syarikat permulaan, kepada perusahaan telah mengubah perkhidmatan dan proses mereka,” katanya menerusi perkongsian di laman media sosial hari ini.
Anwar berkata, mereka (syarikat) telah menghasilkan inovasi yang lebih besar, pemprosesan data yang lebih selamat dan kos operasi yang lebih rendah dengan penyedia perkhidmatan awam seperti AWS.
“Petronas adalah contoh syarikat terbaik yang membawa perubahan pantas terhadap transformasi digital.

“Mereka memanfaatkan kuasa ‘awan’ untuk memodernisasikan infrastruktur IT mereka menjalankan pelbagai operasi, mempercepatkan proses membuat keputusan dengan pertolongan analisis data dan aplikasi digital baharu seperti Setel, untuk menaik taraf pengalaman pelanggan,” ujar beliau.
Terdahulu, AWS mengumumkan bakal membuka infrastruktur serantau baharu di Malaysia, dengan pelaburan bernilai RM25.5 bilion sehingga 2037. – KOSMO! ONLINE


Pelarian Rohingnya diseludup dalam lori ke Malaysia
Oleh KOSMO!

2 Mac 2023, 7:30 pm
BANGKOK – Polis Thailand menemui 106 pendatang asing tanpa izin (PATI) terkurung di dalam sebuah trak di wilayah Prachuap Khiri Khan, namun pemandu kenderaan tersebut gagal dikesan, lapor laman berita Thaiger semalam.
Ketika kejadian, seorang pemandu forklift menghubungi pegawai di Balai Polis Bang Saphan setelah dia menemui sebuah kenderaan mencurigakan yang disyaki membawa PATI di tepi Jalan Petchkasem.
Di lokasi kejadian, polis menemui sebuah trak enam roda berukuran 20 meter panjang dengan nombor pendaftaran Bangkok.
Pelekat di belakang trak tertera perkataan ‘alat muzik rumah’, tetapi polis mendengar suara manusia di dalamnya.
Setelah pintu dibuka, mereka menemui 106 warga Myanmar dan etnik Rohingya berhimpit atas satu sama lain di dalam ruang panas dan tidak berventilasi. Terdapat 75 lelaki dan 31 wanita termasuk 21 kanak-kanak bawah usia 15 tahun.
Kesemua mereka dibawa ke Balai Polis Bang Saphan dan kemudian ke Pejabat Imigresen Prachuap Khiri Khan untuk proses dihantar pulang.

Selepas disoal siasat, PATI tersebut memberitahu polis bahawa mereka memasuki Thailand melalui sempadan dengan Myanmar di wilayah Tak.
Seorang penyeludup di Myanmar mengatur agar pemandu trak itu membawa mereka melalui Thailand untuk masuk ke Malaysia, di mana mereka merancang untuk bekerja.
Polis masih berusaha mengesan dan mendakwa pemandu tersebut. – Agensi


8 individu diberkas terbabit kes bunuh pemandu lori
Oleh TUAN NURHIDAYAH TUAN AB.GHANI

2 Mac 2023, 6:03 pm
SERDANG -Lapan individu termasuk seorang wanita ditahan bagi membantu siasatan berhubung kes seorang pemandu lori dipukul sehingga mati di sebuah kondominium di Taman Perindustrian Bukit Serdang, di sini, pada Isnin lalu.
Ketua Polis Daerah Serdang, Asisten Komisioner A A Anbalagan berkata, kesemua suspek ditahan di sebuah stesen minyak Hentian Rehat dan Rawat (R&R) Tapah, Perak arah Selatan pada pukul 7 petang semalam.
“Tujuh suspek lelaki berusia 25 hingga 32 tahun manakala suspek wanita berusia 26 tahun, dipercayai teman wanita kepada suspek utama.
“Hasil siasatan awal mendapati, kesemua suspek telah melarikan diri ke Perak selepas kejadian tersebut,” katanya dalam kenyataan hari ini.
Menurut beliau, kes pembunuhan dipercayai bermotifkan dendam dan cemburu suspek utama terhadap mangsa.
“Kesemua suspek telah ditahan reman selama tujuh hari bermula hari ini hingga Rabu minggu depan,” ujarnya.

Terdahulu Kosmo! melaporkan seorang lelaki tempatan maut selepas dipukul dengan kejam oleh lima individu hanya kerana dendam dan cemburu di sebuah kondominium Bukit Serdang, Seri Kembangan.
Ketua Polis Daerah Serdang, Asisten Komisioner A.A Anbalagan berkata, pihaknya menerima laporan daripada adik perempuan mangsa berusia 26 tahun sekitar pukul 5.29 petang, Isnin.
Katanya, pada pukul 7.15 pagi, adik mangsa menerima panggilan daripada rakannya bahawa suspek utama bersama empat rakannya yang lain telah membawa abangnya (si mati) keluar dari rumah tersebut.
“Difahamkan teman wanita mangsa mengatakan mangsa telah dipukul oleh kesemua suspek ketika berada di dalam kondominium disewa mangsa.
“Suspek kemudian telah membawa mangsa keluar dari rumah sewa tersebut dan pergi ke lokasi yang tidak diketahui,” ujarnya. – KOSMO! ONLINE.


[VIDEO] Banjir Johor semakin memburuk
Oleh MOHAMAD FAIZAL HASHIM

2 Mac 2023, 6:10 pm
JOHOR BAHRU – Keadaan banjir di negeri ini semakin buruk apabila jumlah mangsa meningkat kepada 28,099 penduduk daripada 7,805 keluarga setakat 4 petang tadi.
Setiausaha Kerajaan Negeri, Tan Sri Dr. Azmi Rohani berkata, kesemua mangsa tersebut dipindahkan ke 197 pusat pemindahan sementara (PPS) yang dibuka di seluruh daerah di negeri ini.
Beliau berkata, jumlah itu menunjukkan peningkatan lebih tiga kali ganda berbanding 9,162 mangsa daripada 2,760 keluarga yang ditempatkan di 90 PPS pada 8 malam semalam.
“Sejak awal pagi tadi, sebanyak 39 PPS baharu dibuka yang mencatatkan pertambahan mangsa banjir seramai 9,708 penduduk daripada 2,677 keluarga dipindahkan.
“Daerah Segamat merekodkan jumlah mangsa banjir tertinggi dengan seramai 9,818 mangsa diikuti Kluang (5,547), Batu Pahat (3,721), Kota Tinggi (2,868), Muar (2,259), Johor Bahru (1,319), Kulai (719), Tangkak (1,013), Mersing (538) dan Pontian (257),” katanya dalam kenyataan hari ini.
Tambah Azmi, banjir melanda negeri ini sejak malam kelmarin merekodkan satu kes korban banjir melibatkan lelaki bernama K. Sarathkumar yang dilaporkan lemas di Kluang.

Beliau berkata, setakat ini, sebanyak 13 PPS ditutup di daerah Johor Bahru, Kluang, Pontian, Kulai, Muar dan Segamat. – KOSMO! ONLINE


Tindakan segelintir ahli politik ancam keharmonian pelbagai agama
Oleh AZIZAH SHAFIEI

2 Mac 2023, 6:56 pm
BERA – Sikap segelintir ahli politik yang tidak menjaga sensitiviti agama menjadi cabaran utama dalam memastikan keharmonian rakyat pelbagai kaum dan agama dalam negara ini.
Pengerusi Jawatankuasa Perpaduan, Pelancongan dan Kebudayaan Negeri Pahang, Leong Yu Man berkata, tindakan segelintir ahli politik yang cuba menghasut dan melaga-lagakan rakyat tanpa menjadi ancaman kepada keharmonian antara agama dan kaum yang telah lama kekal di negara ini.
“Selama ini, bagi saya, masyarakat kita tiada masalah pun untuk hidup bersama. Mereka bersatu padu dan hidup dalam keharmonian.
“Namun, tindakan segelintir pemimpin politik ini ada yang tidak bertanggungjawab yang menghasut dengan kata-kata yang dilontar, tanpa menjaga sensitiviti setiap kaum dan agama,” katanya selepas merasmikan Program Harmoni Peringkat Negeri Pahang Tahun 2023 di Rumah Kebajikan Sang Riang di sini hari ini.
Menurut Yu Man, pemimpin politik seharusnya mengelak menimbulkan perpecahan antara masyarakat berbilang kaum dan perlu peka dengan kepercayaan penganut agama di negara ini.
Sementara itu, Yu Man berkata, Rumah Kebajikan Warga Emas Sang Riang (Sang Riang) yang mengamalkan konsep keharmonian pelbagai kaum adalah contoh terbaik kepada rumah-rumah kebajikan di Pahang.

Jelasnya lagi, konsep rumah Kebajikan Sang Riang yang memberi peluang mengenali nilai kesejahteraan antara penghuni dan menghormati kepercayaan pelbagai agama perlu diperluaskan ke rumah-rumah kebajikan lain. – KOSMO! ONLINE


Ahmad Zahid perkenal calon bertanding pemilihan UMNO malam ini
Oleh MOHD SHARKAWI LONDING

2 Mac 2023, 6:40 pm
KOTA TINGGI – Presiden UMNO, Datuk Seri Dr. Ahmad Zahid Hamidi akan mengumumkan senarai calon yang akan bertanding di peringkat nasional dalam pemilihan UMNO malam ini.
Ahmad Zahid yang juga Ahli Parlimen Bagan Datuk itu mengakui ramai calon menawarkan diri dalam pemilihan kali ini.
“Malam ini buat pertama kalinya saya akan mengadakan majlis memperkenalkan calon-calon yang akan bertanding diperingkat nasional.
“Kita ketahui bahawa ramai yang berminat untuk bertanding, saya sendiri walaupun insha-Allah tidak perlu bertanding (jawatan Presiden) bersama Timbalan Presiden, kami tetap akan bersama-sama, memperlihatkan kebersamaan kami dengan calon-calon yang menawarkan diri,” katanya pada sidang akhbar di Sekolah Jenis Kebangsaan Cina (SJKC) New Kota di sini hari ini.
Terdahulu, Ahmad Zahid dan Menteri Besar Johor, Datuk Onn Hafiz Ghazi meninjau keadaan banjir di sekitar bandar Kota Tinggi serta melawat mangsa di Sekolah Kebangsaan (SK) Datuk Usman Awang di sini.
Media sebelum ini melaporkan, pemilihan UMNO dijadualkan bermula 1 Februari lalu hingga 18 Mac depan, dengan Persidangan Tahunan UMNO Cawangan bersama Pemilihan Jawatankuasa Cawangan dan Wanita, Pemuda serta Puteri Cawangan dari 1 hingga 26 Februari.

Mesyuarat Perwakilan serta Pemilihan Jawatankuasa Wanita, Pemuda dan Puteri UMNO Bahagian bersama Pemilihan EXCO Wanita, Pemuda serta Puteri UMNO Pusat akan diadakan serentak di seluruh negara pada 11 Mac depan.
Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO pula akan diadakan serentak di seluruh negara pada 18 Mac depan.
Pemilihan UMNO perlu diadakan setiap tiga tahun dengan kali terakhir UMNO mengadakan pemilihan ialah pada 30 Jun 2018. Tempoh matang kepimpinan UMNO sekarang akan tamat pada 30 Jun 2021. – KOSMO! ONLINE


Ahmad Zahid tinjau jalan runtuh, Jambatan Bailey dibina
Oleh ABDUL RASHID ABDUL RAHMAN

2 Mac 2023, 7:22 pm
ROMPIN – Timbalan Perdana Menteri Datuk Seri Ahmad Zahid Hamidi hari ini melakukan tinjauan segera ke lokasi kejadian jalan runtuh yang menyebabkan penduduk Felda Selancar di sini terputus hubungan.
Ahmad Zahid berkata, bagi segera mengatasi masalah penduduk Felda Selancar yang terputus hubungan itu kerajaan melalui Agensi Pengurusan Bencana Negara (Nadma) akan membina sebuah Jambatan Bailey.
“Koordinasi telah dilakukan dengan pihak Jabatan Kerja Raya (JKR) negeri dan pemasangan akan dilakukan oleh kor jurutera Angkatan Tentera Malaysia yang mana saya telah menghubungi panglima tentera darat untuk mobilisasikan kor jurutera.
“Paling penting jambatan bailey akan dipasang sebaik sahaja (peralatan) sampai, ini sekurang-kurangnya dapat membantu penduduk di sini untuk terus melakukan urusan perjalanan,” katanya di sini hari ini.
Hari ini kira-kira 4,000 penduduk di Felda Selancar di sini terputus hubungan selepas laluan utama ke kawasan itu terputus akibat tanah runtuh.
Hujan lebat sejak semalam itu turut menyebabkan satu lagi laluan alternatif ditenggelami air selain rumah-rumah penduduk yang turut ditenggelami air.

Dalam pada itu Ahmad Zahid berkata kerajaan pusat dan negeri memberi perhatian segera terhadap kejadian berkenaan yang melibatkan kepentingan rakyat.
Katanya, akibat kejadian itu menyebabkan seramai 110 calon Sijil Pelajaran Malaysia (SPM) tidak dapat mengambil peperiksaan itu kerana kertas peperiksaan tidak sampai.
“Terdapat seorang pesakit dialisis yang sedang diusahakan mendapat rawatan selanjutnya dan terdapat seorang ibu yang bersalin tetapi pihak ambulan telah membawa ibu itu ke klinik berdekatan,” ujarnya. – KOSMO! ONLINE


Perkhidmatan aerotrain KLIA dihentikan serta-merta
Oleh KAMARIAH KHALIDI

2 Mac 2023, 7:12 pm
SEPANG – Malaysia Airports Holdings Berhad (MAHB) mengambil keputusan untuk menghentikan serta-merta perkhidmatan Penggerak Penumpang Automasi (APM) atau aerotrain di Lapangan Terbang Antarabangsa Kuala Lumpur (KLIA Terminal 1) berkuatkuasa hari ini.
Pengarah Urusan MAHB, Datuk Iskandar Mizal Mahmood berkata, keputusan menghentikan perkhidmatan tren itu diambil atas faktor keselamatan bagi memberi laluan kepada kerja-kerja penggantian tren.
Susulan itu, katanya, sebanyak 18 buah bas perantara yang beroperasi 24 jam disediakan bagi mengambil dan menurunkan penumpang dari balai pelepasan ke terminal satelit.
Menurutnya, perkhidmatan aerotrain yang beroperasi sejak 25 tahun lalu itu sering mengalami gangguan perkhidmatan sehingga menyebabkan ketidakcekapan operasi serta ketidaksenangan kepada penumpang.
“Semalam kira-kira pukul 3 petang telah berlaku satu insiden tidak diingini membabitkan sebuah aerotrain yang membawa seramai 114 penumpang dari terminal utama ke terminal satelit di mana ia terhenti secara tiba-tiba di atas landasan.
“Bagaimanapun, sebuah lagi tren yang sepatutnya digunakan untuk membantu membawa mereka yang terkandas turut mengalami gangguan perkhidmatan dan menyebabkan kesemua 114 penumpang terpaksa berjalan di atas landasan sejauh 400 meter ke terminal satelit,” katanya menerusi sidang media di KLIA Terminal 1 hari ini. – KOSMO! ONLINE


Lelaki tempah khidmat seks dirompak suami pelacur
Oleh KOSMO!

2 Mac 2023, 6:30 pm
BANGKOK – Hasrat seorang lelaki di Thailand untuk melanggan pelacur terbantut apabila dia dirompak suami wanita berkenaan di Khon Kaen, wilayah Isaan, lapor laman berita Thaiger semalam.
Pasangan penjenayah itu ditahan pada Isnin lalu yang turut membawa kepada penahanan 10 pelacur lain. Oleh kerana mangsa tidak membuat laporan polis, dua suspek tersebut hanya menerima hukuman ringan.
Mangsa menceritakan pengalamannya di halaman Facebook berita tempatan, Khon Kaen Link. Dia mendakwa bertemu pelacur yang dikenali sebagai Wilaiporn atau Oil berusia 21 tahun itu di tepi jalan di hadapan Mahkamah Wilayah Khon Kaen pada 20 Februari lalu.
Setelah bersetuju dengan tawaran Oil, mangsa membawanya ke hotel berdekatan. Bagaimanapun, pelacur itu menghubungi suaminya, Roongroj atau Noom, 45, dan memberitahu lokasi hotel itu.
Noom kemudian merompak lelaki itu selain mengugut menggunakan pistol supaya mangsa menyerahkan wang dan asetnya. Jumlah sebenar kerugian tidak dilaporkan.
Selepas kisah itu tular, lebih 20 anggota polis dari Balai Polis Mueang Khon Kaen menyerbu lokasi yang dinyatakan pada 25 Februari lalu.

Mereka tidak menemui Oil di hotel tersebut tetapi berjaya menahan 10 pelacur lain, seorang lelaki dan sembilan wanita kerana menawarkan khidmat seks secara haram.
Polis akhirnya menahan Oil dan Noom Isnin lalu ketika pasangan itu merancang memperdaya mangsa seterusnya di Jalan Thepharak wilayah itu. Mereka turut diuji positif Yaba atau metamfetamin.
Menurut polis, mangsa tidak memfailkan aduan dan pihaknya tiada bukti rompakan, jadi tuduhan mencuri terhadap pasangan itu gagal difailkan. – Agensi


Tekong bot cedera parah dibantu APMM
Oleh WAT KAMAL ABAS

2 Mac 2023, 6:49 pm
PARIT BUNTAR – Seorang tekong bot warga Thailand mengalami kecederaan parah setelah tangannya tersepit pada mesin penggulung pukat pada kedudukan 15.9 batu nautika barat daya muara Kuala Kurau semalam.
Pengarah Zon Maritim Kuala Kurau, Komander Maritim Mohd. Najhan Azman berkata, pihaknya telah menerima panggilan daripada Jabatan Perikanan Daerah Taiping yang memaklumkan tentang kejadian tersebut.
“Bertindak atas maklumat tersebut, pasukan peronda APMM Zon Kuala Kurau telah diatur gerak bagi membantu tekong bot nelayan tempatan kelas C di lokasi tersebut.
“Sebaik tiba, mangsa, Channarong Jankaew,57, warga Thailand didapati cedera parah di bahagian tangannya,” katanya dalam satu kenyataan hari ini.
Menurutnya, mangsa dibawa balik ke jeti Pasukan Polis Marin (PPM) Kuala Kurau dengan menaiki bot Kilat 30, sebelum dihantar ke Hospital Parit Buntar untuk tujuan rawatan. – KOSMO! ONLINE


Loyang kek tersekat pada leher kanak-kanak
Oleh KOSMO!

2 Mac 2023, 6:00 pm
JAKARTA – Sebuah klip video tular di media sosial Indonesia memaparkan situasi beberapa anggota bomba cuba mengeluarkan sebuah loyang kek yang tersekat pada leher seorang kanak-kanak, lapor laman berita Liputan6.
Video tersebut dimuat naik dalam akaun TikTok @yuliantaraburhan. Kejadian itu dikatakan berlaku di Jogjakarta.
Kanak-kanak tersebut dilihat berada di atas riba seorang wanita ketika anggota bomba cuba memotong loyang kek yang berdiameter kira-kira 20 hingga 22 sentimeter (sm).
Ibu bapa kanak-kanak itu cuba menanggalkan loyang kek tersebut tetapi gagal lalu meminta bantuan bomba.
Video tersebut mendapat perhatian netizen di ruangan komen.
“Seperti anak saudara saya tersangkut pada kerusi plastik, kelakar tapi kasihan,” komen seorang netizen. – Agensi


Polis tumpu pusat pelupusan sampah cari anggota badan Abby Choi
Oleh KOSMO!

2 Mac 2023, 7:00 pm
HONG KONG – Polis Hong Kong menumpukan pencarian di sebuah tapak pelupusan sampah bagi mencari serpihan anggota badan milik seorang model yang kakinya dikerat dan ditemui di dalam peti sejuk sebelum ini, lapor akhbar Daily Mirror semalam.
Abby Choi, 28, hilang pada Selasa lalu sebelum kakinya yang dikerat ditemui tiga hari kemudian di dalam peti sejuk di bengkel penjual daging sementara. Bagaimanapun kepala, badan serta tangannya masih hilang.
Enam hari kemudian, polis menemui kepala Choi yang hilang dan beberapa tulang rusuk dalam periuk sup besar.
Semalam, lebih 100 anggota polis yang memakai sut pelindung dilihat menggunakan jengkaut dan penyodok untuk mencari tangan serta bahagian tubuhnya yang masih hilang.
Pencarian bahagian tubuhnya yang lain itu telah dilakukan di Tapak Pelupusan Wilayah Baharu Timur Laut di Ta Kwu Ling, Hong Kong berhampiran sempadan dengan tanah besar China.
Polis berkata, model itu terlibat dalam pertikaian kewangan melibatkan berpuluh juta dolar Hong Kong dengan bekas suaminya dan keluarganya dan sesetengah orang tidak berpuas hati dengan cara dia mengendalikan kewangannya. – Agensi


Syarikat kendali umrah didenda RM80,300
Oleh MOHD. RAFIE AZIMI

2 Mac 2023, 5:03 pm
ALOR SETAR – Sebuah syarikat pengendali pakej umrah didenda sebanyak RM80,300 oleh Mahkamah Majistret di sini kerana gagal mematuhi 26 award Tribunal Tuntutan Pengguna Malaysia (TTPM) dalam tempoh 14 hari, tiga tahun lalu.
Majistret, Muhammad Zul Hilmi Latif menjatuhkan hukuman itu terhadap Massnizam Group Travel and Tours Sdn. Bhd. apabila pengarahnya, Mohd. Nizam Noh, 50, mengaku bersalah terhadap semua 26 pertuduhan dihadapi syarikat tersebut dalam prosiding yang berlangsung selama dua hari iaitu semalam dan hari ini.
Dalam prosiding berlangsung semalam, syarikat itu terlebih dulu didenda sebanyak RM3,000 untuk setiap satu daripada keseluruhan 13 kes dihadapkan terhadapnya.
Manakala untuk hari ini, syarikat tersebut didenda RM3,000 bagi setiap satu dari 10 kes dihadapi serta RM3,300, RM3,500 dan RM4,500 bagi tiga lagi pertuduhan terhadapnya.
Sekiranya gagal membayar denda ditetapkan itu, mahkamah turut memerintahkan waran melevi dikeluarkan terhadap syarikat tersebut.
Mohd. Nizam ketika ini difahamkan sedang menjalani hukuman penjara selama 14 tahun di Penjara Kluang, atas kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.

Mengikut kertas pertuduhan, kesemua award dikeluarkan TTPM yang gagal dipatuhi itu bertarikh 3 Mac 2020.
Menerusi award dikeluarkan TTPM itu, syarikat tersebut diarahkan untuk membayar balik wang berjumlah RM395,737 kepada 26 individu dalam tempoh 14 hari sejak 3 Mac 2020 namun hingga kini, bayaran tersebut langsung tidak disempurnakan. -KOSMO! ONLINE


Amaran hujan berterusan tahap buruk di Pahang, Johor sehingga Sabtu
Oleh SITI A'ISYAH SUKAIMI

2 Mac 2023, 5:07 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan erterusan tahap buruk berkuat kuasa sehingga Sabtu ini melibatkan beberapa tempat di Pahang dan Johor.
Ketua Pengarah MetMalaysia, Muhammad Helmi Abdullah berkat, Pahang melibatkan Pekan dan Rompin, manakala Johor meliputi Segamat, Kluang, Mersing, Kulai, Kota Tinggi dan Johor Bahru.
Katanya, dalam masa sama, Amaran Hujan Berterusan (Waspada) berkuat kuasa sehingga hari ini melibatkan kawasan seperti Terengganu (Kemaman), Pahang (Maran, Kuantan dan Bera) dan Johor (Tangkak, Muar, Batu Pahat dan Pontian).
“Sarawak pula (Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu),” katanya dalam kenyataan hari ini. – KOSMO! ONLINE


Karnival Kerja Perkeso tawar peluang bagi OKU, graduan
Oleh AMRAN MULUP

2 Mac 2023, 5:43 pm
MELAKA – Pertubuhan Keselamatan Sosial (Perkeso) negeri menyasarkan lebih 6,000 graduan dan orang kelainan upaya (OKU) akan hadir pada Karnival Kerjaya MYFutureJobs Negeri Melaka Careertrans 2023 yang berlangsung pada 11 dan 12 Mac ini.
Pengerusi Jawatankuasa Perpaduan, Penerangan, Sumber Manusia dan Hal Ehwal Pengguna, Ngwe Hee
Sem berkata, karnival yang akan berlangsung di Pusat Dagangan Antarabangsa Melaka (MITC) itu dibuat berdasarkan sambutan positif pada tahun lalu.
Jelasnya, 10 peratus daripada peluang pekerjaan itu telah dikhususkan untuk pemohon OKU bagi memberi peluang kepada golongan itu menjana pendapatan sendiri tanpa perlu bergantung kepada bantuan disediakan agensi berkaitan.
“Pada tahun lalu, seramai 1,200 daripada 3,000 pemohon yang menghadiri temuduga berjaya mendapatkan pekerjaan di Karnival Kerjaya MYFutureJobs Negeri Melaka Careertrans, tahun lalu.
“Susulan kejayaan itu karnival sama dianjurkan pada tahun ini dan kita sasarkan seramai 6,000 pemohon terdiri daripada graduan dan OKU akan hadir memanfaatkan program ini,” katanya pada sidang akhbar yang dihadiri Pengarah Perkeso negeri, Abd. Razak Omar di MITC di sini hari ini.
Mengulas lanjut beliau berkata, sebanyak 25 majikan daripada pelbagai sektor telah menyatakan hasrat untuk turut serta dalam karnival tersebut dan program ini merupakan sebahagian siri jelajah yang bermula dengan Pelancaran Skim Keselamatan Sosial Suri Rumah & Karnival Kerjaya MYFutureJobs di Pusat Konvensyen Kuala Lumpur pada 11 dan 12 Februari lalu.

Katanya, karnival itu akan bermula dari pukul pukul 8.00 pagi hingga 5.00 petang. – KOSMO! ONLINE


Amanah Raya sasar peningkatan jumlah aset sebanyak 20 peratus
Oleh MUHAMMAD NAJIEB AHMAD FUAD

2 Mac 2023, 5:00 pm
KUALA LUMPUR – Amanah Raya Investment Management Sdn Bhd (ARIM), melalui anak syarikat Amanah Raya Bhd (Amanah Raya) menyasarkan peningkatan jumlah aset di bawah pengurusan (AUM) sebanyak 20 peratus tahun 2023 daripada RM6.1 bilion yang direkodkan ketika ini.
Ketua Pegawai Eksekutif ARIM, Mohamad Shafik Badaruddin berkata sasaran itu adalah berpandukan beberapa dana baharu dan keadaan ekonomi negara serta global ketika ini selain ia turut diukur berdasar situasi lain antaranya kadar faedah.
“Jika kadar faedah terus dinaikkan, ia akan memberi sedikit cabaran kepada kami.
“Kami menjangkakan inflasi akan stabil tahun ini dan kadar faedah akan mencapai puncak separuh pertama tahun ini.
“Berdasarkan unjuran itu, kami yakin dapat mencapai sasaran. AUM yang tinggi ketika ini menjadikan ARIM antara syarikat pengurus dana terbesar di Malaysia,” katanya kepada pemberita selepas majlis pelancaran AmanahRaya Syariah Income Fund (ARSIF) di sini hari ini.
Majlis dilancarkan oleh Timbalan Menteri Kewangan, Steven Sim Chee Keong, yang turut dihadiri Pengarah Urusan Kumpulan Amanah Raya, Ahmad Feizal Sulaiman Khan dan Pengerusi ARIM, Datuk Ramli Chik.

Dalam pada itu, sejak ARSIF diperkenalkan pada Mei tahun lalu, Mohamad Shafik berkata, sejumlah RM200 juta saiz dana telah direkodkan.
“Ia berdasarkan permintaan yang menggalakkan dari sektor korporat terhadap dana kita, kami turut mengunjurkan saiz dana akan meningkat kepada RM500 juta pada tahun ini,” ujarnya.
Pihaknya juga tidak menafikan sasaran berkenaan adalah tinggi, namun pihaknya tetap optimis dapat mensasarkan jumlah berkenaan dapat dicapai sehingga penghujung tahun ini. – KOSMO! ONLINE


Wanita dikecam beri bayi 10 bulan hisap vape
Oleh KOSMO!

2 Mac 2023, 5:30 pm
CANBERRA – Seorang wanita memuat naik sebuah klip video di media sosial yang memaparkan situasi dia memberi bayinya menghisap vape, lapor akhbar New York Post
Berdasarkan rakaman tersebut, seorang wanita didengari bertanya kepada seorang bayi lelaki, ‘Mahu cuba?’, sebelum memasukkan vape ke dalam mulutnya.
Dalam video lain, seorang rakan kepada wanita tersebut ketawa selepas bayi berusia 10 bulan itu tersedak ketika menyedut asap.
Polis New South Wales di Australia telah memuat naik video tersebut dan memeriksa keadaan seorang bayi di Mid-North Coast. Bagaimanapun, tiada tangkapan dibuat.
Orang ramai di ruangan komen menggesa bayi itu diambil daripada ibunya.
“Siapa yang tergamak memberi anak mereka hisap vape? Sila matang dan jadi ibu yang lebih baik,” komen seorang netizen.

Bagaimanapun, wanita itu mempertahankan dirinya ketika membalas komen netizen.
“Semua orang bercakap mengenai saya dan bayi saya, lihat sendiri latar belakang diri sendiri. Anda juga tidak sempurna jadi teruskan mengkritik, anda juga tidak berguna,” katanya. – Agensi


MyAirline perkenal Menu Ramadan
Oleh KOSMO!

2 Mac 2023, 5:38 pm
SUBANG JAYA – Syarikat penerbangan kos rendah, MyAirline bakal memperkenalkan Menu Ramadan tidak lama lagi, bersempena ketibaan bulan puasa pada minggu keempat bulan ini.
Ketua Pegawai Eksekutifnya, Rayner Teo berkata, hidangan itu disasarkan untuk tujuan berbuka puasa dalam pesawat atau boleh dibawa pulang untuk berbuka di destinasi.
“Harganya masih belum ditentukan, tetapi ia adalah hidangan tradisi berserta minuman yang amat sesuai untuk berbuka puasa.
“Ia boleh dibeli oleh semua penumpang yang menggunakan khidmat penerbangan kami,” katanya kepada pemberita dalam sesi temu bual yang diadakan di ibu pejabat MyAirline di sini, baru-baru ini.
Kru kabin MyAirline mengenakan uniform yang dianggap ramai sebagai lebih sopan berbanding syarikat penerbangan yang lain.
Menurut Rayner, soal halal amat dititikberatkan oleh syarikat dan semua hidangan yang ditawarkan dalam penerbangan MyAirline dijamin halal kerana ia disediakan oleh pihak ketiga yang memiliki pensijilan berkenaan.
“Halal sangat penting dan itu sebabnya polisi kami ialah tiada penawaran minuman beralkohol dalam pesawat. Meskipun alkohol memberikan margin keuntungan yang sangat baik untuk syarikat, ia adalah keputusan yang kami ambil.

“Selain itu, ramai yang memuji uniform yang dikenakan kakitangan kami yang dilihat lebih sopan berdasarkan komen-komen di media sosial.
“Sebagai sebuah syarikat Malaysia, semua ini telah kami ambil kira sejak daripada perancangan awal penubuhan MyAirline lagi,” jelasnya.
Tambah Rayner, keputusan tersebut adalah berdasarkan pengalaman pihak pengurusan tertinggi MyAirline yang telah lama terlibat dalam industri penerbangan dan beliau percaya ia merupakan pilihan yang lebih baik buat kakitangan.
“Untuk berubah (ke arah pemakaian lebih sopan) adalah lebih sukar. Menuju ke hadapan, meskipun kami barcadang untuk menawarkan penerbangan jarak lebih jauh, polisi untuk tidak menyediakan alkohol kekal buat masa ini,” ujarnya.


Siasatan pembabitan Amirudin dalam projek RM700 juta diserahkan kepada SPRM
Oleh MOHD YUNUS YAKKUB

2 Mac 2023, 5:53 pm
SHAH ALAM – Siasatan berhubung projek tebatan banjir Sungai Klang bernilai RM700juta yang didakwa membabitkan Menteri Besar Selangor, Datuk Seri Amirudin Shari dengan sebuah syarikat secara rundingan terus diserahkan kepada pihak Suruhanjaya Pencegahan Rasuah Malaysia (SPRM).
Ketua Polis Selangor, Datuk Hussein Omar Khan berkata, penyerahan laporan kes itu susulan mengandungi elemen rasuah.
“Setakat ini, ada satu laporan polis diterima membabitkan kes terbabit.
“Kes itu kita (polis) telah rujuk kepada SPRM untuk tindakan lanjut,” katanya dalam sidang akhbar hari ini.
Beliau berkata demikian bagi mengulas perkembangan susulan laporan polis dilakukan Ketua Penerangan Perikatan Nasional (PN) Selangor, Mohd Shukor Mustaffa berhubung kes tersebut di Balai Polis Kinrara, semalam.
Sebelum ini, media melaporkan Amirudin dan Exco Infrastruktur dan Pertanian Selangor, Ir. Izham Hashim didakwa mempunyai kepentingan dalam syarikat Landasan Lumayan Berjaya Sdn Bhd (LLSB) yang dianugerahkan projek pembersihan sungai dan pembangunan Sungai Klang sepanjang 56 kilometer, dari Mid Valley City di Kuala Lumpur ke Pelabuhan Klang, yang dikatakan menelan belanja RM700 juta. – KOSMO! ONLINE


Tidak sempat edar syabu RM15 juta dari Kelantan
Oleh MOHD YUNUS YAKKUB

2 Mac 2023, 5:24 pm
SHAH ALAM – Dua lelaki tidak sempat menghantar syabu bernilai RM15 juta dari Kelantan ke Lembah Klang apabila ditahan di Rawang, kelmarin.
Kedua-dua suspek berusia 22 dan 23 tahun itu dicekup pukul 12.55 tengah hari ketika menaiki kenderaan pacuan empat roda jenis Nissan Navara oleh Jabatan Siasatan Jenayah Narkotik (JSJN) Bukit Aman.
Ketua Polis Selangor, Datuk Hussein Omar Khan berkata, berdasarkan siasatan mendapati kedua-dua suspek baru sahaja mengambil dadah yang disimpan dalam 503 bungkusan bertulisan Freeze-Dried Durian di Kelantan pada hari sama.
Katanya, mereka tidak mempunyai pekerjaan tetap dan direkrut menerusi rangkaian pengedaran dadah.
“Siasatan mendapati dua suspek ini telah aktif sejak tiga bulan lalu dan memperoleh bayaran RM10,000 bagi setiap penghantaran dadah.
“Ini merupakan rampasan dadah terbesar pada tahun ini di Selangor dengan dadah dibawa masuk dari negara jiran,” katanya pada sidang akhbar hari ini.

Kata beliau, dadah tersebut sekiranya terlepas dalam pasaran boleh dibekalkan kepada 2.1 juta penagih dalam sehari.
Tambah Hussein, hasil ujian saringan awal mendapati kedua-dua suspek itu negatif dadah.
“Bagaimanapun, mereka mempunyai rekod lampau berkaitan jenayah dan dadah.
“Polis sedang menjalankan siasatan untuk mengesan dan menyita harta-harta yang diperoleh hasil aktiviti pengedaran dadah menerusi Akta Dadah Berbahaya (Pelucuthakan Harta) 1998,” katanya.
Beliau menegaskan suspek kini direman selama tujuh hari dan kes disiasat mengikut Seksyen 117 Kanun Keseksaan. – KOSMO! ONLINE


Tiga penjenayah letup ATM diberkas, pernah terlibat dua kes lain
Oleh MOHD YUNUS YAKKUB

2 Mac 2023, 4:58 pm
SHAH ALAM – Pemburuan tiga penjenayah bertopeng yang melarikan ratusan ribu wang selepas meletupkan mesin pengeluaran wang automatik (ATM) berakhir apabila dicekup dalam tiga serbuan berasingan, kelmarin.
Kesemua suspek termasuk dua daripada mekanik berusia 30 hingga 43 tahun ditangkap sekitar Kuang dan Meru.
Ketua Polis Selangor, Datuk Hussein Omar Khan berkata, semasa serbuan dilakukan didapati mereka sedang mencuci dakwat yang berada wang tersebut menggunakan cecair peluntur.
Katanya, ini berikutan semasa ATM diletupkan kumpulan suspek ini didapati wang itu telah disemburkan dengan dakwat dari mesin tersebut.
“Siasatan mendapati ketiga-tiga mereka pernah terlibat dalam dua lagi kes letupan mesin ATM dari bank sama pada Disember 2020 dan Februari tahun lalu di Meru.
“Mereka memilih ATM dari bank sama ekoran masih menggunakan sistem mesin yang lama iaitu boleh ditebuk dan diletupkan dengan gas yang biasa digunakan bagi tujuan kimpalan besi,” katanya pada sidang akhbar hari ini.

Menurut beliau, berdasarkan siasatan juga mendapati dalang atau ketua kumpulan ini adalah seorang mekanik berusia 43 tahun.
Ujarnya, semasa dalangnya ditangkap kita turut merampas tong gas selain merampas kenderaan utiliti sukan (SUV) Mitsubishi ASX yang dipercayai digunakan semasa kejadian.
“Turut dirampas dalam tiga serbuan seperti wang tunai berjumlah RM202,400, gulungan kabel dan ‘signal jammer’ dan tiga telefon bimbit pelbagai jenama.
“Ketiga-tiga suspek juga adalah penagih dadah dan semakan mendapati mempunyai rekod lampau berkaitan jenayah dan dadah,” jelasnya.
Hussein menegaskan pihaknya kini dalam proses melengkapkan siasatan sebelum dirujuk kepada Timbalan Pendakwa Raya dengan kes disiasat mengikut Seksyen 436/379 Kanun Keseksaan.
Kosmo! pada 23 Februari lalu melaporkan tiga penjenayah dipercayai mengambil masa lima minit bagi meletupkan mesin pengeluaran wang automatik (ATM) sebelum melarikan wang berjumlah RM349,000 di sebuah bank di Setia Alam di sini.
Mereka yang dikatakan profesional itu meletupkan ATM tersebut menggunakan tekanan gas selain menyembur kamera litar tertutup (CCTV) premis dengan cat hitam sehingga menyebabkan rakaman kabur dan kurang jelas. -KOSMO!ONLINE


Andalusia tiada kaitan kes penipuan umrah RM95,000
Oleh KOSMO!

2 Mac 2023, 5:33 pm
PETALING JAYA – Andalusia Travel & Tours Sdn Bhd membantah sekeras – kerasnya tindakan sebuah portal media tempatan berhubung penggunaan gambar tanpa izin menunjukkan jemaah dari agensi ini sedang berehat sambil menunggu penerbangan berlepas di Lapangan Terbang Antarabangsa Kuala Lumpur (KLIA).
Andalusia
Menurut kenyataan Andalusia Travel & Tours Sdn Bhd dalam Facebook rasminya semalam, penggunaan gambar itu turut disiarkan di platform media sosial Instagram, Facebook dan website portal berkenaan pada 2 Mac 2023.

“Penggunaan gambar jemaah umrah Andalusia dan beg-beg bagasi Andalusia yang jelas menunjukkan nama Andalusia Travel & Tours Sdn Bhd adalah suatu fitnah ke atas Andalusia Travel & Tours Sdn Bhd yang tiada kaitan dengan kandungan publikasi tersebut.
“Ia menimbulkan keresahan ke atas jemaah yang gambar mereka dipublikasikan tersebut serta bakal jemaah Andalusia yang lain yang masih menunggu tarikh penerbangan masing-masing,” kata kenyataan itu semalam.
Katanya, tindakan itu sekali gus mencemarkan reputasi dan nama baik perniagaan Andalusia Travel & Tours Sdn Bhd.
Susulan itu katanya, penyiaran gambar yang tidak bertanggungjawab dan jelek ini hendaklah ditarik balik dengan segera dan disertai dengan permohonan maaf secara terbuka kepada Andalusia Travel & Tours Sdn Bhd dan WAJIB disiarkan dalam setiap platform publikasi berkaitan beserta penjelasan bahawa kandungan publikasi tersebut adalah langsung tiada kaitan dengan Andalusia Travel & Tours Sdn Bhd.

Dalam masa sama, Andalusia turut menafikan laporan portal berkenaan mengenai penipuan pakej umrah sehingga RM95,000 yang ada kaitan dengan mana-mana jemaah Andalusia.
“Kami bakal mengambil tindakan undang-undang tuntutan fitnah terhadap portal media itu kerana tindakannya menggunakan gambar jemaah Andalusia telah mengakibatkan keresahan jemaah Andalusia dan orang ramai serta menjatuhkan reputasi baik syarikat Andalusia Travel,” tegasnya. – KOSMO! ONLINE


Lelaki OKU kecewa dihalang guna gimnasium
Oleh KOSMO!

2 Mac 2023, 4:42 pm
PETALING JAYA – Seorang lelaki orang kurang upaya (OKU) kecewa apabila didakwa dihalang daripada menggunakan kemudahan gimnasium atas alasan menggunakan kerusi roda.
Menerusi akaun Twitter Jason King, lelaki OKU itu memuat naik sebuah video berserta luahan rasa kecewa selain memberitahu tidak menghadapi masalah sewaktu menggunakan gimnasium itu sebelum ini.
“Dah beberapa bulan aku dok mai gym (gimnasium), tiba-tiba hari ni aku diberitahu lepas ni aku tak boleh masuk gym dengan alasan keadaan aku yang berkerusi roda dan faktor keselamatan.
“Bila ditanya tentang peraturan dan polisi, dia dok pusing cakap bahaya la, apa la,” katanya pada hantaran tersebut.
Dalam pada itu, Jason King memberitahu, ini kali pertama dia pergi ke gimnasium yang tidak membenarkan OKU masuk.
“Saya rasa sungguh kecewa dengan segelintir masyarakat kita yang masih bersikap diskriminasi terhadap golongan OKU. Mohon ambil cakna tentang isu begini.

“Harap kerajaan kita ambil berat berkenaan isu diskriminasi OKU di dalam negara ini,” katanya. – KOSMO! ONLINE


Pelakon lelaki belasah isteri, polis sahkan terima laporan
Oleh TUAN NURHIDAYAH TUAN AB.GHANI

2 Mac 2023, 4:13 pm
PETALING JAYA – Isteri kepada seorang pelakon lelaki tanah air difahamkan telah tampil membuat laporan polis setelah dipukul oleh suaminya beberapa kali.
Ketua Polis Daerah Sungai Buloh, Superintendan Shafa’aton Abu Bakar telah mengesahkan bahawa pihaknya ada menerima laporan berhubung kejadian berkenaan.
“Pihak kami telah menerima laporan mengenai kejadian dan kes masih lagi dalam siasatan.
“Bagaimanapun, kami belum sempat merakam keterangan mangsa susulan mangsa masih mendapatkan rawatan di hospital.
“Kes disiasat di bawah Seksyen 323 Kanun Keseksaan,” katanya ketika dihubungi Kosmo! petang ini.
Terdahulu media melaporkan, mangsa berusia 20an berkenaan mendakwa dirinya dipukul beberapa kali pada bahagian mata.

Sehubungan itu, mangsa difahamkan telah membuat laporan berhubung kejadian di Balai Polis Jinjang, Kuala Lumpur sekitar pukul 6.30 pagi tadi.
Pergelutan dipercayai berlaku apabila mangsa menjawab panggilan telefon semasa perbincangan antara mereka di dalam kereta yang berhenti di kawasan rehat dan rawat (R&R) di sekitar Sungai Buloh, Selangor.
Mangsa kemudiannya ditumbuk sebanyak tiga kali pada bahagian muka sehingga mengakibatkan mangsa cedera di bahagian mata. – KOSMO! ONLINE.


Tiga geng aktif lakukan jenayah tumpas
Oleh NUR SYAZWANA MANSOR

2 Mac 2023, 4:01 pm
SUNGAI PETANI – Polis menahan lapan lelaki sekali gus menumpaskan tiga kumpulan penjenayah membabitkan kes pecah masuk pelbagai premis, curi motosikal dan rompakan berkumpulan menerusi Op Bersepadu Khas yang dijalankan di sekitar daerah ini sejak bulan lalu.
Timbalan Ketua Polis Daerah Kuala Muda, Superintendan Anuar Abdul Rahman berkata, mereka terdiri daripada ‘Geng Rizal’, ‘Geng Bulu’ dan ‘Geng Wan Kelantan’ dan kesemua ditahan berusia lingkungan 17 hingga 34 tahun.
Menurutnya, enam daripada mereka merupakan ahli kumpulan ‘Geng Rizal’ yang aktif melakukan aktiviti pecah premis kerajaan, kedai dan kediaman penduduk di sekitar daerah ini sejak enam bulan lalu.
Beliau berkata, antara premis yang telah dipecah masuk ialah premis kerajaan seperti Lembaga Hasil Dalam Negeri (LHDN) di sini dan Maktab Rendah Sains MARA (MRSM) Merbok di sini baru-baru ini.
“Polis kini sedang memburu seorang lagi suspek dikenali sebagai Mohamad Sharizal Sarif berusia 31 dipercayai ketua kumpulan geng tersebut dan alamat terakhirnya di Taman Bandar Baru, Sungai Lalang, Bedong.
“Menerusi tangkapan ini juga, pihaknya telah berjaya menumpaskan ‘Geng Bulu’ yang aktif dalam kegiatan curi motorsikal apabila dua daripada enam tangkapan ‘Geng Rizal’ tersebut merupakan ahli ‘Geng Bulu’.

“Kita juga telah merampas sepucuk pistol angin, satu unit peti besi, satu unit mesin pemotong rumput dan beberapa lagi barang rampasan lain untuk membantu siasatan,”jelasnya di sini hari ini.
Sementara itu, dua lagi suspek berusia 33 dan 45 tahun yang ditahan dalam serbuan berasingan di Bukit Selambau baru-baru ini dikesan sebagai ‘Geng Wan Kelantan’ yang melakukan aktiviti rompak berkumpulan di sekitar daerah ini.-KOSMO! ONLINE


Dendam jadi punca pengawal keselamatan dikerat tujuh
Oleh MOHD YUNUS YAKKUB

2 Mac 2023, 4:15 pm
SHAH ALAM – Dendam menjadi motif utama pembunuhan kejam terhadap seorang pengawal keselamatan warga Nepal yang dipotong tujuh bahagian sebelum disumbatkan dalam bagasi yang ditemui di tepi Lebuh Raya Utara-Selatan, baru-baru ini.
Ketua Polis Selangor, Datuk Hussein Omar Khan berkata, berdasarkan siasatan mendapati mangsa pernah memukul dan membuli rakan senegaranya yang juga suspek kejadian itu.
Katanya, siasatan turut mendapati mangsa berusia 48 tahun telah bekerja sebagai pengawal keselamatan di sebuah apartmen di Sungai Buloh antara setahun hingga dua tahun.
“Mangsa telah dibunuh dan dikerat di bilik stor apartmen tempatnya bekerja oleh rakan senegaranya. Suspek kemudiannya membawa bagasi berisi keratan anggota badan mangsa menggunakan motosikal sebelum membuangnya di tepi lebuh raya itu,” katanya pada sidang akhbar hari ini.
Menurut beliau, seramai 15 individu yang masing-masing adalah 12 warga Nepal, Indonesia (2) dan seorang Filipina telah ditangkap susulan kejadian itu.
Ujarnya, daripada kumpulan suspek itu juga terdapat dua wanita dan semuanya berusia 24 hingga 44 tahun.

“Hasil soal-siasat mendapati enam warga Nepal termasuk seorang yang masih bebas didapati terlibat dalam kes tersebut. Kesemua suspek ini bekerja sebagai pengawal keselamatan.
“Kita telah menghantar kertas siasatan kepada pihak pendakwaan dan mendapat arahan tuduh dalam masa terdekat terhadap tiga lelaki termasuk yang masih bebas berusia 24 hingga 30 tahun,” ujarnya.
Jelas beliau, kes disiasat mengikut Seksyen 302 Kanun Keseksaan.
Kosmo! pada 17 Januari lalu melaporkan mayat seorang lelaki dipotong tujuh bahagian dengan anggota badannya disumbatkan ke dalam bagasi ditemui di tepi Lebuh Raya Utara-Selatan berhampiran susur Rawang Selatan arah utara. -KOSMO!ONLINE


Kerajaan pertimbang insentif untuk peniaga Menu Rahmah
Oleh MUSTAQIM MOHAMED

2 Mac 2023, 4:21 pm
KOTA BHARU – Kerajaan sedang mempertimbangkan cadangan pemberian insentif kepada peniaga premis makanan yang menyediakan Menu Rahmah di seluruh negara.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, insentif itu diberikan sekiranya ada permohonan daripada pihak yang terlibat dalam penyediaan Menu Rahmah di premis mereka.
Menurutnya, ini kerana, kerajaan secara dasarnya tidak mengeluarkan sebarang kos dalam pelaksanaan inisiatif Menu Rahmah apabila ia disertai secara sukarela oleh ramai pemain industri makanan.
“Bagaimanapun, dalam pembentangan Belanjawan 2023 baru-baru ini, peruntukan sebanyak RM750 juta diberikan kepada Menteri Ekonomi, Rafizi Ramli sebagai inisiatif membantu golongan B40 dan mereka yang memerlukan.
“Sekiranya ada permohonan daripada peniaga-peniaga Menu Rahmah, saya bersedia memanjangkan perkara tersebut (insentif) kepada Menteri Ekonomi,” katanya pada sidang akhbar selepas Majlis Pelancaran Menu Rahmah Peringkat Negeri Kelantan di Restoran Al-Khalish, Pasir Tumboh di sini hari ini.
Mengulas lanjut, Salahuddin memberitahu, sebanyak 90 pengusaha di Kelantan telah mendaftar bagi melaksanakan inisiatif Menu Rahmah dan secara keseluruhannya kira-kira 1,141 pengusaha makanan  berdaftar di seluruh negara.- KOSMO! ONLINE


Peranan ulama, negarawan perlu digembleng dalam mendepani cabaran globalisasi
Oleh KOSMO

2 Mac 2023, 4:33 pm
PETALING JAYA – Peranan ulama dan negarawan perlu menggembleng dalam usaha mendepani cabaran globalisasi yang menekan umat Islam seluruh dunia.
Pengerusi Yayasan Permata Ummah, Muhammad Khalil Abdul Hadi berkata, gabungan itu penting bagi memelihara segala rekod dan khazanah ilmu untuk dijadikan sumber generasi akan datang.
Jelasnya, ia akan dilaksanakan menerusi pelbagai usaha termasuk kajian dan penerbitan bahan arkib.
“Para ulama tidak hanya terlibat dalam gerak kerja dakwah, malah turut bersama dalam memberikan pemahaman mengenai siasah kenegaraan yang sahih dalam Islam.
“Justeru kita akan menggerakkan pelbagai usaha penting sesuai dengan visi dan matlamat penubuhan ini dari sudut penyelidikan ilmiah, pengembangan idea, kebajikan pendidikan dan lain-lain,” katanya selepas Program Dialog Negarawan semalam.
Mengulas mengenai dialong itu, beliau berkata, program seperti itu boleh dijadikan sebagai satu platform dan permulaan baharu untuk pengembangan idea demi kepentingan masyarakat dan negara.

Justeru beliau menambah, yayasan tersebut akan memberi penekanan dengan menggerakkan pelbagai usaha penting untuk merealisasikan matlamat penubuhannya dalam aspek penyelidikan ilmiah, pengembangan idea, kebajikan dan pendidikan.
Terdahulu, pada program itu juga berlangsung pelancaran Buku Fiqh Siasah Abdul Hadi Awang Dalam Sosiopolitik Malaysia dan Antarabangsa.
Buku itu merupakan kumpulan hasil kajian dan penulisan daripada sembilan ahli akademik daripada Universiti Awam yang merangkumi, biografi lengkap Tan Sri Abdul Hadi Awang serta memuatkan tentang idea, gagasan dan perspektif politik.-KOSMO! ONLINE


KPDN, polis sekat lori, rampas semula minyak diesel 26,000 liter
Oleh AMRAN MULUP

2 Mac 2023, 4:11 pm
MELAKA – Sebanyak 26,000 liter minyak diesel bersubsidi bernilai RM83,000 yang diseleweng sekumpulan lelaki berjaya dirampas semula penguat kuasa dalam satu serbuan di sebuah gudang di Kawasan Perindustrian Bukit Rambai dekat sini, malam tadi.
Dalam serbuan kira-kira pukul 8.30 malam itu, empat lelaki warga tempatan dan seorang warga Bangladesh berusia antara 25 sehingga 55 tahun ditahan penguat kuasa Kementerian Perdagangan Dalam Negeri dan Kos Sara Hidup (KPDN) Melaka.
Pengarah KPDN negeri, Norena Jaafar berkata, serbuan itu merupakan hasil maklumat awam dan intipan selama tiga hari yang dilakukan oleh pasukan Polis Diraja Malaysia (PDRM).
“Serbuan itu telah diketuai Pegawai Turus Risik Briged Tengah Pasukan Gerak Am (PGA), Asisten Superintenden Sohaimi Hasim dan kita berjaya menghalang sebuah lori tangki yang penuh dengan muatan diesel dari bergerak keluar meninggalkan premis berkenaan.
“Lima lelaki berjaya ditahan dan hasil pemeriksaan kita telah merampas 26,000 liter minyak diesel bersubsidi bernilai RM83,000 yang dipercayai dijual kepada pihak industri dengan harga murah di bawah RM2.15 per liter,”katanya pada sidang akhbar di Jalan Perindustrian Bukit Rambai, di sini, hari ini.
Tambahnya, pihaknya turut merampas wang tunai berjumlah RM49,000 dan menyita sebuah kereta, motosikal, lori tiga tan, peralatan memindah minyak serta tangki simpanan diesel dengan nilai rampasan keseluruhan berjumlah RM400,000.

Mengulas lanjut beliau berkata, sindiket itu telah membeli minyak diesel dari beberapa stesen minyak di seluruh negeri ini menggunakan sebuah lori tiga tan yang telah diubah suai bagi simpanan berkapasiti 6,000 liter.-KOSMO! ONLINE


Keluarga dedah Hafidz Roshdi tumbuk isteri hingga cedera
Oleh NUR AL-FAIRUZA SYARFA NOR SAIDI

2 Mac 2023, 4:11 pm
PETALING JAYA – “Ya, kakak saya ditumbuk oleh suaminya.”
Demikian pendedahan seorang ahli keluarga Nurul Shuhada iaitu isteri kepada pelakon Hafidz Roshdi mengesahkan wanita itu menjadi mangsa keganasan rumah tangga sehingga mengalami kecederaan pada bahagian muka.
Menurut individu yang enggan namanya identitinya didedahkan, kejadian tersebut berlaku di dalam kereta berdekatan kawasan rehat dan rawat (R&R) di sekitar Sungai Buloh namun tidak mengalami kecederaan yang kritikal.
“Saya difahamkan pergelutan berlaku antara mereka di dalam sebuah kereta berhampiran lokasi tersebut.
“Shuhada ditumbuk sebanyak tiga kali pada bahagian muka dan ahli keluarga lain terus membawanya ke balai polis untuk buat laporan serta ke hospital mendapatkan rawatan lanjut,” katanya ketika dihubungi Kosmo! Online di sini hari ini.
Tambahnya lagi, keadaan Shuhada atau nama penuhnya Nurul Shuhada Mat Shukri setakat ini masih baik dan dibenarkan pulang untuk berehat di rumah.

“Alhamdulillah keadaannya stabil cuma lukanya perlu dijahit dan dinasihatkan berehat di rumah.
“Selain itu, Shuhada juga melakukan rawatan lanjut bagi mengenal pasti tiada sebarang kecederaan serius berlaku seperti patah berlaku.
“Cuma, dia kini terkesan dengan apa yang berlaku,” ujarnya.
Hari ini, pihak polis dilaporkan menerima sebuah laporan polis mengenai pelakon lelaki yang didakwa menumbuk isterinya sekitar pukul 6.30pagi tadi.
Sebelum ini, Shuhada telah memfailkan perceraian di Mahkamah Syariah Shah Alam pada Isnin lalu.
Terdahulu, kemelut rumah tangga Shuhada menjadi bualan ramai selepas mendakwa diganggu pihak ketiga.
Kemuncak kemelut rumah tangga mereka apabila Hafidz dikatakan telah melafazkan talak satu terhadap Shuhada menerusi panggilan telefon disaksikan oleh ahli keluarga.
Sekadar info, Hafidz dan Shuhada mendirikan rumah tangga pada 30 April 2016 dan hasil perkahwinan mereka dikurniakan dua cahaya mata iaitu Humairah, 6, dan Umar yang berusia dua tahun. – KOSMO! ONLINE


Hubungan sulit jadi motif Myvi penghantar barang ‘dibom’
Oleh MOHD YUNUS YAKKUB

2 Mac 2023, 4:28 pm
SHAH ALAM – Hubungan sulit dikatakan menjadi punca sebuah kereta jenis Perodua Myvi milik penghantar barangan dan parcel ‘dibom’ dalam kejadian di Padang Jawa, baru-baru ini.
Ketua Polis Selangor, Datuk Hussein Omar Khan berkata, perkara itu diketahui hasil siasatan lanjut terhadap kes tersebut dan usaha sedang dilakukan bagi menangkap suspek yang terlibat.
“Motif disyaki kerana mangsa ada skandal (hubungan) dengan seorang wanita. Ini lebih kepada isu peribadi dan kita masih mengumpul keterangan cukup untuk tangkapan,” katanya pada sidang akhbar hari ini.
Kosmo! sebelum ini melaporkan seorang penghantar barangan dan parcel terkejut apabila kereta Perodua Myvi miliknya ‘dibom’ dalam kejadian di hadapan rumahnya di Padang Jawa, di sini baru-baru ini.
Dalam kejadian kira-kira pukul 3.50 pagi pada 17 Februari lalu, bumbung kenderaan milik lelaki berusia 35 tahun tersebut didapati berlubang disyaki terkena bahan letupan.
Kosmo! difahamkan bahan letupan itu dibuat menerusi pengumpulan belerang dari mercun bola dan dibuat sumbu sendiri sebelum dibakar.

Setakat ini 10 saksi telah dirakam percakapan dan kes disiasat mengikut Seksyen 436 Kanun Keseksaan. -KOSMO!ONLINE


69,589 pengidap HIV di Malaysia
Oleh ZULKIFLI MANZOR

2 Mac 2023, 4:19 pm
KUALA LUMPUR – Jumlah penduduk Malaysia yang terpaksa hidup dengan jangkitan HIV sehingga tahun lalu dilaporkan seramai 69,589 termasuk 3,177 kes baharu yang direkodkan pada tahun 2022.
Timbalan Menteri Kesihatan (KKM), Lukanisman Awang Sauni berkata, angka berkenaan menunjukkan HIV merupakan suatu permasalahan yang besar kepada negara pada masa akan datang.
“Saya berasakan projek rintis berkenaan penggunaan ubat PrEP (Pre-Exposure Prophylaxis) dapat mengurangkan kadar jangkitan. Ia untuk mengurangkan kadar jangkitan, bukan menggalakkan (gejala) seksual songsang.
“Ini program rintis di 18 klinik kesihatan dibawah KKM. Kita boleh duduk berbincang dan apa keperluan “yes or no” tentang pemberian PrEP untuk masyarakat malaysia,” katanya pada sidang Dewan Rakyat di sini hari ini.
Beliau menjawab soalan Datuk Dr. Ahmad Yunus Hairi (PN-Kuala Langat) mengenai rasional projek perintis penggunaan ubat PrEP meletakkan kumpulan sasar individu 18 tahun ke atas.
Kementerian Kesihatan Malaysia (KKM) sebelum ini memaklumkan akan melakukan projek rintis PrEP bagi menilai keberkesanan dan keselamatannya dalam mengurangkan risiko penularan jangkitan HIV bermula Januari 2023.

Terdahulu, Lukanisman menjelaskan, PrEP merupakan kaedah pencegahan masa kini yang didapati berkesan dan berupaya mengecah jangkitan HIV secara seksual sehingga 99 peratus.
Menurut beliau, lebih 77 peratus kes baharu HIV yang dilaporkan setiap tahun terdiri daripada golongan muda berumur antara 20 hingga 39 tahun dan lebih 90 peratus adalah kaum lelaki.
“Hampir 97 peratus (daripada mereka) dijangkiti melalui hubungan seksual. Pada masa ini harga PrEP di klinik atau farmasi swasta agak tinggi sekitar RM90 sehingga RM120 sebotol.
“Dengan kemampuan golongan muda yang terhad khususnya pelajar institusi pengajian, maka kaedah ini mampu mencegah penularan jangkitan,” katanya. – KOSMO! ONLINE


Banjir: 7,000 anggota penyelamat dikerah bantu mangsa
Oleh ADNAN IBRAHIM

3 Mac 2023, 10:16 pm
KLUANG – Seramai 7,000 anggota dibawah Kementerian Dalam Negeri (KDN) akan dikerahkan untuk membantu kerajaan negeri Johor menguruskan mangsa yang terjejas banjir.
Menteri Dalam Negeri, Datuk Seri Saifuddin Nasution Ismail berkata, anggota terlibat terdiri daripada pasukan Polis DiRaja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan Sukarelawan Rakyat Malaysia (Rela) sudah bersedia untuk digerakan.
Katanya, sekiranya ada keperluan lain, anggota dari negeri-negeri yang tidak terjejas akan turut digerakan untuk membantu menlancarkan kerja-kerja menyelamat serta menguruskan mangsa.
“Berkaitan dengan aset, semua jentera yang berkaitan dengan tugas menyelamat akan digunakan sepenuhnya, namun sekiranya memerlukan aset lebih besar dan tiada dalam KDN, perkara ini akan diserahkan kepada Datuk Seri Ahmad Zahid Hamidi sebagai Pengerusi Jawatankuasa Pengurusan Bencana.
“Melalui beliau mungkin akan dapat mengeluarkan aset lebih banyak seperti dimiliki Angkatan Tentera Malaysia,” Katanya selepas melawat serta menyampaikan sumbangan Rahmah kepada mangsa banjir yang ditempatkan di Pusat Penempatan Sementara (PPS) Dewan Orang Ramai Kampung Melayu dekat sini hari ini.
Saifuddin turut mengulangi jaminan beliau terhadap mangsa yang kehilangan dokumen penting akan diberikan penggantian secara percuma sebaik bencana ini berakhir nanti. – KOSMO! ONLINE